BATC 2022: ‘Comeback’ Epik Tze Yong Hiasi Kemenangan 5-0 Malaysia Ke Atas Singapura

Pasukan lelaki Malaysia berjaya memulakan kempen Kejohanan Badminton Berpasukan Asia (BATC) 2022 peringkat Kumpulan B dengan kemenangan yang meyakinkan 5-0 ke atas Singapura.

Dalam perlawanan tersebut, pertembungan antara Ng Tze Yong dan Jason Teh Jia Heng pada perlawanan ketiga menyajikan aksi yang paling sengit yang mencuri perhatian peminat dan penonton badminton tanah air.

Ketika itu, Tze Yong terlebih dahulu tumpas pada set pertama dengan skor 17-21. Namun begitu, pemain berusia 21 tahun ini bangkit mengikat Jason Teh pada set kedua dengan skor 24-22.

Dan momentum daripada set kedua itu diteruskan oleh Tze Yong pada set penentuan sehingga berjaya mengalahkan Jason Teh dengan skor 21-19 sekaligus mengesahkan kemenangan Malaysia ke atas Singapura dengan kedudukan 3-0.

RESULTS: #BATC2022Group B🇲🇾 3-0 🇸🇬Ng Tze Yong def. Jason Teh 17-21 24-22 21-19#DemiMalaysia#BadmintonMalaysia pic.twitter.com/CBxdlawZCZ

Kemudiannya, pasangan beregu Goh Sze Fei dan Nur Izzuddin mudah meletakkan Malaysia mengatasi Singapura dengan kedudukan 4-0 hasil kemenangan ‘straight set’  dengan skor 21-10 dan 21-13.

Seterusnya, taruhan perseorangan terakhir, Leong Jun Hao menutup perlawanan hari ini dengan menyumbangkan kemenangan kelima buat Malaysia hasil menumpaskan Joel Koh Jia Wei dengan keputusan 21-17 dan 22-20.

Terdahulu,pada perlawanan pembukaan, perseorangan No.1 negara, Lee Zii Jia mencipta kemenangan mudah ke atas Juara Dunia 2021, Loh Kean Yew secara ‘straight set’ dengan pungutan mata 21-6 dan 21-14.

Skrip yang sama diulang oleh beregu lelaki No.1 Malaysia, Aaron Chia-Soh Wooi Yik yang berhasil merekodkan kemenangan ke atas Eng Keat Wesley Koh-Danny Bawa Chrisnanta dengan skor 21-14 dan 21-12.


Terengganu FC Bentuk Pasukan Esports Sertai PUBG Mobile Pro League

Kelab bola sepak berpangkalan di pantai timur semenanjung, Terengganu FC yang juga merupakan penaung kepada Esports Malaysia Terengganu mengumumkan membentuk pasukan TFC Esports.

Pasukan ini dibentuk bagi menyertai kejohanan PUBG Mobile Pro League (PMPL) musim ketujuh.

Dimaklumkan, ahli pasukan TFC Esports ini terdiri daripada 1CAA, Brian, Rush, John, Bilz dan Chokey. Manakala Mang dan Chemin pula berperanan penganalisis (analyst) dan jurulatih masing-masing.

Pasukan ini akan diuruskan oleh Heaven selakuk pengurus pasukan dan dibantu Nully selaku penolong pengurus.

Untuk makluman semua, TFC Esports pada musim ini akan ditaja oleh beberapa entiti yang menaja Terengganu FC seperti Sasoakai Resources, TFC Lab, TFC Direct serta Parlo.my dan Ancient Galaxy Esports.

Featured Image: Terengganu FC Esports


Pemain Selangor Positif Dengan Kehadiran Cheng Hoe Untuk Ubah Pasukan

Penyerang Selangor FC, Shahrel Fikri melihat karakter yang ada pada pengendali, Tan Cheng Hoe cukup disenangi barisan pemain yang pastinya akan memberikan sesuatu dalam perlawanan akan datang.

Selepas Cheng Hoe diumumkan selaku ketua jurulatih baharu Selangor, pemain menerima dengan positif kedatangan bekas pengendali Harimau Malaya itu dalam mengharungi baki perlawanan musim ini.

Bahkan, Shahrel yang pernah berada di bawah bimbingan beliau ketika bersama skuad kebangsaan pada tahun 2019 tidak menolak Cheng Hoe mempunyai keperibadian yang tersendiri membuatkan pemain-pemain selesa berlatih bersamanya.

“Setakat ini saya lihat semua pemain positif dengan adanya Cheng Hoe untuk mengubah sesuatu dalam pasukan ini.

“Saya nampak beliau ada karakter seorang jurulatih yang boleh menyesuaikan diri dengan pemain-pemain dan kalau nak cakap garang tu, kadang-kadang sahaja.

“Beliau ada karakter yang sentiasa inginkan kemenangan jadi insya-Allah setiap pemain akan memberikan yang terbaik untuknya,” katanya.

Bekas jurulatih Kedah ini merupakan pengendali ketiga Selangor pada musim ini selepas Michael Feichtenbeiner dan Nidzam Jamil yang dilantik selaku jurulatih interim sebelum ini.

Dan pastinya dengan kehadiran Cheng Hoe dapat membuka peluang lebih luas untuknya terus mendapatkan minit permainan yang memuaskan sebelum Liga Malaysia melabuhkan tirai.

“Bagi saya setiap jurulatih mempunyai peranan masing-masing, jadi Cheng Hoe nampak lebih kepada permainan untuk penguasaan bola jadi tidak mustahil pemain boleh terima apa yang ingin dibawa oleh beliau.

“Pendapat saya setiap pemain akan ada peluang yang diberikan jadi saya akan tunjukkan apa yang saya ada dekat sini.

“Tahap kecergasan agak kurang sedikit sebab kurang minit permainan itu, dan saya kena ambil kepercayaan jurulatih untuk membuktikan diri sendiri,” tambahnya.

Sebagai rekod, Cheng Hoe diumumkan sebagai ketua jurulatih baharu Selangor FC pada 24 September lalu, manakala Nidzam kembali dilantik sebagai penolong jurulatih.


Piala Malaysia: Selangor Mara Ke Final Bertemu JDT

Selangor FC kendalian Tan Cheng Hoe berhasil menempah tiket ke perlawanan akhir Piala Malaysia 2022 selepas menumpaskan Terengganu FC di peringkat separuh akhir.

Aksi timbal balik yang berlangsung di Stadium Sultan Mizan Zainal Abidin (SMAZA), sebentar tadi menyaksikan Selangor tumpas 0-1 kepada Terengganu hasil jaringan Tchetche Kipre pada babak pertama.

Bagaimanapun, skuad berjulukan Gergasi Merah ini tetap mara hasil daripada kemenangan 3-2 secara agregat ke atas skuad berpangkalan di pantai timur itu.

Keputusan itu disumbangkan menerusi kemenangan 3-1 yang diraih pada aksi pertama separuh akhir yang berlangsung di Stadium Majlis Bandaraya Petaling Jaya (MBPJ) pada Rabu lalu.

Sebagai rekod, ini merupakan kemaraan Selangor yang pertama selepas tujuh tahun ke pentas akhir Piala Malaysia. Kali terakhir mereka merekodkan kemaraan ke perlawanan akhir Piala Malaysia adalah pada tahun 2016 yang lalu.

Sementara itu, di pentas akhir kelak, Selangor akan berentap dengan juara Liga Super dan Piala FA musim ini, Johor Darul Ta’zim (JDT) bagi merebut gelaran juara bagi musim ini.

Pertemuan itu akan berlangsung pada 26 November (Sabtu) bertempat di Stadium Nasional Bukit Jalil (SNBJ).

Featured Image: Malaysian Football League


Ketum PSSI Ulang Pendirian Teruskan Proses Naturalisasi Bek Baharu JDT

Ketua Umum (Ketum) Persatuan Sepak Bola Seluruh Indonesia (PSSI), Mochamad Iriawan mengulangi pendiriannya untuk meneruskan proses naturalisasi pemain kelahiran Sepanyol, Jordi Amat menjadi warganegara Indonesia.

Iriawan atau turut dikenali sebagai Iwan Bule mengulangi pendiriannya  terhadap pemain yang kini menjadi bek baharu bagi skuad Johor Darul Ta’zim (JDT) menerusi satu makluman yang dikongsikan di pelbagai platform laman sosialnya, hari ini.

“Setelah kami diskusikan kembali, saya dan PSSI tetap melanjutkan proses naturalisasi Jordi Amat, sesuai arah Coach Shin Tae-yong.

“Meski Jordi sudah tergabung dengan salah satu kelab bola sepak di Malaysia, talenta (bakat) dia tetap dibutuhkan untuk menambah kekuatan di lini belakang.” katanya.

Setelah kami diskusikan kembali, saya dan @PSSI tetap melanjutkan proses naturalisasi Jordi Amat, sesuai arahan Coach Shin Tae-Yong. Meski Jordi sudah tergabung dengan salah satu klub sepak bola di Malaysia, talenta dia tetap dibutuhkan untuk menambah kekuatan di lini belakang. pic.twitter.com/3LygZfg7CC

— Mochamad Iriawan (Iwan Bule) (@iriawan84) July 4, 2022

Baca: Jordi Amat Muncul Pemain Paling Mahal Liga Malaysia – Bernilai RM4.6 Juta

Untuk makluman semua, semalam, laman sesawang rasmi PSSI mengeluarkan satu kenyataan bahawa ketua jurulatih skuad Garuda, Coach Shin Tae-yong sangat memerlukan khidmat pemain berusia 30 tahun ini dibahagian pertahanannya.

Justeru, jurulatih kelahiran Korea itu turut menulis surat kepada badan induk bola sepak Indonesia meminta agar dilanjutkan proses naturalisasi bekas pemain Swansea dan Rayo Vallecano ini biarpun dia telah diikat oleh JDT.

Terdahulu, sebahagian peminat dan penyokong skuad Garuda menuntut agar PSSI tidak perlu meneruskan proses naturalisasi Jordi apabila dia berhijrah menyertai JDT.

Ini berikutan sebahagian peminat dan penyokong ini berpandangan prestasi Jordi akan menurun apabila meninggalkan kancah bola sepak di benua eropah yang ternyata lebih baik berbanding kancah Liga Malaysia dan Liga Juara-Juara AFC yang disertai oleh JDT.

Sebagai tambahan, sekiranya proses naturalisasi Jordi selesai dan mendapat kewarganegaraan Indonesia, JDT dapat mendaftarkan pemain ini sebagai pemain import kuota ASEAN atau asia untuk saingan Liga Malaysia.

Featured Image: JOHOR Southern Tigers & PSSI


FAM Jual Tiket Kombo RM100 Bagi Enam Perlawanan Kelayakan Piala Asia di SNBJ

Persatuan Bola Sepak Malaysia (FAM) mengumumkan penjualan “Tiket Kombo” yang berharga RM100 (tempat duduk terbuka) untuk menonton kesemua enam perlawanan Pusingan Akhir Kelayakan Piala Asia 2023 bagi Kumpulan E di Stadium Nasional Bukit Jalil (SNBJ) yang dijadualkan pada Jun nanti.

Bagaimanapun, menerusi satu siaran media yang dikeluarkan pada hari ini, tawaran tersebut hanya terhad untuk pembelian dari 16 hingga 29 Mei di laman sesawang Ticket Hotline sahaja.

Dengan pembelian “Tiket Kombo” ini, pembeli akan dapat menyaksikan perlawanan-perlawanan yang berikut:

Naib Presiden FAM, Dato’ Posa Haji Majais selaku Pengerusi Jawatankuasa Tiket dan Stadium FAM berkata, pengenalan “Tiket Kombo” itu dibuat bagi memudahkan para penyokong skuad Harimau Malaya yang ingin hadir pada ketiga-tiga hari perlawanan tersebut tanpa perlu membuat pembelian tiket secara berasingan serta dapat menikmati diskaun harga sebanyak hampir 20 peratus.

Sementara itu, selepas daripada tempoh tawaran yang dinyatakan di atas, tiket akan dijual secara berasingan dan ianya diletakkan dengan tanda harga RM40 bagi setiap hari perlawanan.

Manakala bagi tempat duduk Grandstand, sekeping tiket akan dijual dengan harga RM60 bagi setiap hari perlawanan. Harga tiket untuk kanak-kanak berusia 6 hingga 12 tahun pula bernilai RM7 sekeping bagi setiap hari perlawanan.

Tambah kenyataan itu lagi, setiap penyokong hanya dapat membeli maksimum lima keping tiket sahaja. Setiap pembelian bagi kesemua jenis tiket akan dikenakan tambahan caj pemprosesan dan caj bank, masing-masing mengikut kadar yang telah ditetapkan.

Akhir sekali, harga tiket bagi perlawanan antarabangsa Tier 1 antara Malaysia bertemu Myanmar dan Hong Kong akan dijual menerusi Ticket Hotline pada harga RM30 untuk dewasa dan RM7 untuk kanak-kanak (6-12 tahun) masing-masing. Kedua-dua perlawanan ini akan berlangsung pada 27 Mei dan 1 Jun kelak.

Untuk makluman semua, tiada sebarang penjualan tiket secara fizikal di kaunter tiket stadium.


Kenali Jeffrey & Aruwin Wakil Malaysia di Sukan Olimpik Musim Sejuk 2022

Sukan Olimpik Musim Sejuk 2022 membuka tirai dengan upacara perasmian di Stadium Nasional, Beijing atau nama tersohornya Sarang Burung, pada hari ini.

Kebiasaannya temasya ini disertai negara-negara yang mengalami musim sejuk serta menerima salji namun tahukah anda ini merupakan penampilan kali kedua Malaysia dalam Sukan Olimpik Musim Sejuk.

What started at Chamonix 1924 has brought us together once again! Welcome to the 24th Olympic Winter Games #Beijing2022 at the National Stadium.Let's celebrate – it's #OpeningCeremony time!#StrongerTogether pic.twitter.com/DifvsR7qmQ

Baca: RTM Penyiar Rasmi Sukan Olimpik Musim Sejuk 2022

Kontinjen Malaysia pada edisi kali ini akan diwakili oleh dua atlet – bilangan yang sama seperti di temasya yang lalu – iaitu Jeffrey Webb dan Aruwin Idami Salehhuddin.

Berikut kami bawakan kepada anda sedikit latar belakang dua atlet negara yang akan mengambil bahagian dalam Sukan Olimpik Musim Sejuk 2022 ini agar dapat dikenali dengan lebih dekat:

Mula meluncur di atas salji semenjak berusia 5 tahun, Jeffrey yang berpangkalan di Amerika Syarikat terlibat aktif dalam sukan ini termasuk menyertai pelbagai acara atau kejohanan kelolaan Persekutuan Luncur Antarabangsa (FIS) di Amerika dan Kanada. Selain itu, Jeffrey merupakan salah seorang atlet Malaysia yang mengambil bahagian dalam temasya Sukan Asia Musim Sejuk 2017. Manakala, di pentas Sukan Olimpik Musim Sejuk, ini merupakan penampilan keduanya. Pada penampilan sulung yang berlangsung di PyeongChang, Republik Korea pada tahun 2018 yang lalu, Jeffrey beraksi dalam kategori giant slalom lelaki dan menamatkan acara tersebut di kedudukan ke-68.

Kategori: Slalom & Giant Slalom Wanita

Aruwin yang turut berpangkalan di Amerika Syarikat ini mencipta sejarah dengan menjadi atlet wanita pertama dan termuda yang mewakili Malaysia di pentas Sukan Olimpik Musim Sejuk. Dikatakan dia mula berjinak dengan luncur salji sejak berusia 2 tahun dan mula menyertai kelab luncur salji ketika berumur 5 tahun. Sepertima Jeffrey, atlet muda ini giat menyertai pelbagai acara dan kejohanan di bawah kelolaan FIS terutamanya di eropah. Untuk makluman semua, ini merupakan penampilan pertama Aruwin di pentas Sukan Olimpik Musim Sejuk.

Featured Image: Olympic Council of Malaysia


Mintah Atau Tchetche Jadi Taruhan Penggempur Utama Terengganu Menentang Selangor?

Khidmat penyerang Liberia, Kpah Sherman yang telah menjaringkan dua gol dalam dua perlawanan sebelum ini tidak dapat digunakan oleh Terengganu FC ketika menentang Selangor FC.

Kerugian tersebut terpaksa ditanggung oleh skuad kendalian Nafuzi Zain ekoran pemain berusia 30 tahun itu dilayangkan kad merah ketika bertemu Sarawak United FC dalam saingan Liga Super, Ahad lalu.

Bagaimanapun, perkara tersebut tidak begitu meresahkan Nafuzi memandangkan skuad berpangkalan di pantai timur itu mempunyai dua lagi penyerang import yang boleh dipertaruhkan sebagai penggempur utama, malam esok.

“Kemungkinan Tchetche Kipre ataupun penyerang Terengganu FC II (TFC II), Jordan Mintah bakal memikul tugas berkenaan, lagipun dua pemain itu sentiasa berada dalam keadaan bersedia. Sebelum ini kita tidak turunkan Tchetche kerana taktikal,” katanya seperti dipetik daripada portal akhbar tempatan, Harian Metro.

Baca: Pertahanan Selangor Usaha Dapatkan ‘Clean Sheet’ Menentang Terengganu

Bercakap mengenai pasukan yang akan dihadapinya, Nafuzi sedar pasukannya akan turut menentang pasukan yang masih kebal daripada sebarang kekalahan setelah mengharungi tiga perlawanan.

Lebih-lebih lagi, skuad bimbingan Michael Feichtenbeiner itu masih segar dengan kejayaan menumpaskan Kedah Darul Aman FC (Kedah) 4-1 di halaman sendiri, Ahad lalu.

“Bagi saya Selangor musim ini lebih mantap berbanding musim lalu, mereka belum tewas lagi dan pada setiap perlawanan mereka mampu menjaringkan gol, jadi sudah pasti liat buat anak buah saya untuk menundukkan skuad itu.

“Tapi kita akan merangka strategi terbaik untuk meneruskan momentum kemenangan lebih-lebih lagi beraksi di tempat sendiri buat kali pertama musim ini,

“Harap pertahanan dapat mengekang penyerang lawan daripada bergerak bebas terutama dalam kawasan penalti kerana kita tidak mahu bolos,” tambahnya lagi.

Sebagai rekod, Terengganu belum pernah tewas kepada Selangor dalam saingan Liga Super & Piala Malaysia sejak tahun 2019.


Messi Tampak Tak Bahagia Dan Hanya Berlatih Sendirian

Pemenang Ballon d’Or enam kali, Lionel Messi dilaporkan kembali berlatih bersama FC Barcelona kali pertama sejak mengumumkan untuk keluar daripada kelab tersebut, baru-baru ini.

Messi dilihat tiba di pusat latihan, Ciutat Esportiva Joan Gamper dengan memandu kenderaan peribadinya, Mercedes bersendirian pada petang semalam.

Penyerang berusia 33 tahun itu tiba awal berbanding rakan sepasukannya yang lain. Difahamkan, Messi tiba satu jam setengah lebih awal daripada waktu yang dijadualkan.

Menurut laporan Daily Mail, raut wajah Messi tampak tidak begitu gembira apatah lagi bahagia.

Namun begitu Messi tampak serius sepanjang menjalani latihan itu. Turut dilaporkan, dia hanya berlatih sendirian dalam sesi latihan tersebut.

Sebelum memulakan sesi latihan, Messi terlebih dahulu bertemu dengan ketua jurulatih baharu, Ronald Koeman dan menyatakan akan memberikan yang terbaik buat Barcelona musim ini.


FAM-KBS Salur RM1 Daripada Setiap Jualan Tiket Bantu Konservasi Harimau Malaya

Harimau Malaya merupakan nama julukan bagi skuad bola sepak kebangsaan bagi menunjukkan ketangkasan, keberanian dan kehebatan. Namun begitu, populasi harimau liar di Malaysia telah menurun kepada kurang 150 ekor pada masa ini daripada sekitar 1,000 ekor pada 1970-an.

Bagi memerangi kepupusan haiwan yang menjadi lambang ikonik bagi skuad bola sepak kebangsaan serta negara ini, Persatuan Bola Sepak Malaysia (FAM) dan Kementerian Belia dan Sukan (KBS) tampil berganding bahu menyokong usaha konservasi biodiversiti termasuk Harimau Malaya yang diterajui oleh Kementerian Sumber Asli, Alam Sekitar dan Perubahan Iklim (NRECC).

Susulan itu, FAM melalui Jawatankuasa Eksekutif telah bersetuju untuk memberikan sumbangan kepada KBS sebanyak RM1 daripada setiap jualan tiket perlawanan melibatkan skuad kebangsaan bagi membantu usaha konservasi ini.

Mengulas mengenai sokongan terhadap usaha ini, Menteri Belia dan Sukan, YB Hannah Yeoh tidak mahu “Harimau Malaya” sekadar tinggal maskot atau slogan dan laungan sahaja tanpa adanya harimau liar di hutan negara kita pada suatu hari nanti.

Manakala Presiden FAM, Datuk Haji Hamidin Mohd Amin pula optimis kolaborasi bersama KBS ini menjadi saksi kepada satu bukti konklusif di mana kedua-dua organisasi ini juga menitikberatkan hidupan liar khususnya harimau Malaya yang merupakan haiwan ikonik Malaysia yang kini sedang berdepan isu kepupusan.

Untuk makluman semua, harimau adalah satu indikator yang penting bagi biodiversiti dan kemandirian spesies ini di hutan negara kita bagi kesejahteraan ekosistem yang menyokong kelangsungan hidup kita semua. Kepupusan harimau liar di negara ini didorong oleh pelbagai ancaman termasuk pemburuan haram.


Sayap Kanan ‘Kelahiran Mali, Membesar Di Spain’ – Moussa Sidibé Diperkenalkan JDT

Pemain sayap kanan, Moussa Sidibé yang merupakan kelahiran Bamako, Mali menjadi pemain import baharu yang diperkenalkan oleh juara lapan kali Liga Super, Johor Darul Ta’zim (JDT).

Menariknya, walaupun lahir di salah sebuah negara di benua afrika, pemain berusia 27 tahun ini berhijrah dan menetap di Sepanyol sejak berusia sekitar 12 tahun.

Kemasukan Sidibé diumumkan menerusi satu video berdurasi sekitar 40 saat yang dikongsikan di pelbagai platform media sosial milik skuad Harimau Selatan, semalam.

Welcome to Johor Darul Ta'zim FC! New Signing! 27-year-old Spanish-Malian Moussa Sidibe! #JDT#Preseason#JDTInDubai#LuaskanKuasamuJohor pic.twitter.com/h6ia74AAZv

Untuk makluman semua, Sidibé memulakan karier bola sepaknya bersama pasukan liga bawah Sepanyol, SD Almazan dan pasukan terakhir yang diwakilinya sebelum menyertai JDT adalah Costa Brava (dipinjamkan oleh Ponferradina SAD).

Sejurus diperkenalkan, Sidibé terus menyertai pasukan yang kini sedang giat menjalani latihan pramusim di Dubai. Mereka turut menjadualkan empat perlawanan persahabatan di sana dengan bakal bertemu Spartak Moscow, Rodina Moscow, MSK Zilina dan Riga FC.

Featured Image: JOHOR Southern Tigers


AFC: Kelab Perlu Ada Perancangan Untuk Jana Pendapatan Sendiri

Kelab-kelab bola sepak di Malaysia perlu mempunyai perancangan jangka masa untuk menjana pendapatan sendiri sejajar dengan penswastaan yang akan bermula pada tahun hadapan.

Bagaimanapun, Setiausaha Agung Konfederasi Bolasepak Asia (AFC), Datuk Windsor Paul John berpandangan tidak menjadi masalah untuk kelab-kelab bola sepak di Malaysia untuk menerima dana daripada kerajaan negeri buat masa ini.

Ini berikutan proses penswastaan baru sahaja diterapkan dan ditambah pula dengan situasi semasa seperti pandemik Covid-19 dan kelembapan ekonomi yang melanda membataskan sesebuah kelab untuk menjana pendapatan menerusi aktiviti bola sepak.

“Penggunaan dana kerajaan negeri untuk bola sepak bukanlah satu keadaan yang terbaik kerana selepas penswastaan, pasukan perlu menjana pendapatan sendiri menerusi aktiviti bola sepak.

“Tetapi kita memahami kekangan yang timbul ketika ini, apatah lagi proses penswastaan ini adalah proses yang baru diterapkan.

“Dengan situasi semasa COVID-19 juga, pasukan berdepan kesukaran untuk menjana pendapatan daripada aktiviti bola sepak.

“Cuma apa yang penting pasukan perlu ada perancangan untuk jangka masa panjang bagi menjana pendapatan supaya tidak lagi perlu bergantung kepada dana kerajaan negeri semata-mata.” katanya seperti dipetik daripada Berita Harian.

UTILISING GOVERNMENT FUNDS ONLY MEAN PRETENTIOUS PRIVATISATION[1/7] pic.twitter.com/Wch2aSWLdZ

Sebelum ini pemilik Kelab Bola Sepak Johor Darul Ta’zim (JDT), DYAM Tunku Ismail ibni Sultan Ibrahim menganggap penswastaan di Malaysia hanyalah bersifat pura-pura kerana majoritinya masih menggunakan dana kerajaan negeri.

Tambah baginda lagi, ia memberi gambaran perubahan hanya berlaku di atas kertas dan tetapi amalan lama iaitu mengharapkan dana kerajaan negeri masih diteruskan.


AUG 2022: Kuartet Wanita Rangkul Emas, Lelaki Pungut Perak Acara 4x100m

Kuartet wanita negara yang diketuai oleh Olimpian, Azreen Nabila Alias muncul yang terpantas dalam acara 4×100 meter (m) sekaligus menyumbangkan satu lagi pingat emas buat kontinjen negara di temasya Sukan Universiti ASEAN (AUG) 2022.

Dalam perlumbaan tersebut, Azreen (UPM) yang bergandingan dengan Nor Sarah Adi (UPM), Darshini K Murugan (UPM) serta Nur Aishah Rofina Aling (UMS) muncul yang pertama melintasi garisan penamat dengan catatan masa 47.18 saat (s).

Ia membolehkan mereka mengatasi kuartet Thailand merangkap tuan rumah serta Laos yang menamatkan larian dengan rekod masa 47.80s dan 50.89s masing-masing yang berlangsung pada Jumaat lalu di Stadium Sisaket, Ubon Ratchatani.

Terdahulu, Azreen dan Nor Sarah telah menyumbang pingat emas dan perak masing-masing dalam acara pecut 100m yang berlangsung sekitar dua hari sebelumnya.

Sementara itu, kuartet lelaki negara, diketuai oleh Jonathan Nyepa (UPM) bersama-sama Muhammad Yusridzwan Danial Yusof (UPSI), Mohamad Raimi Mustaffa Kamal (UNIMAP), Mohd Rizzua Haizad Muhamad (UPM) berhasil membawa pulang pingat perak daripada acara yang sama bagi kategori lelaki.

Mereka tidak dapat membutirkan pingat emas ekoran menamatkan perlumbaan di belakang kuartet Thailand yang menamatkan larian dalam tempoh masa 40.43 saat iaitu 0.31 saat lebih laju berbanding kuartet negara.

Manakala pingat gangsa pula berhasil dipungut oleh kuartet Laos yang menghabiskan perlumbaan dengan catatan masa 41.83 saat.


Apa Maksud RNF? Ini Penjelasan Razlan Razali

Sabtu lalu, portal motogp.com melaporkan pasukan Petronas Yamaha Sepang Racing Team atau lebih dikenali sebagai SRT dijenamakan sebagai RNF Racing MotoGP Team.

Pasukan tersebut akan terus mengambil bahagian dalam perlumbaan motosikal kelas premier iaitu Kejuaraan Dunia MotoGP sehingga tahun 2026. Selain itu, pasukan tersebut akan terus diketuai oleh Prinsipal Pasukan SRT iaitu Datuk Razlan Razali.

Baca: SRT Dijenamakan Sebagai RNF Racing, Belum Ada ‘Title Sponsor’ Diumumkan

Bagaimanapun, semasa makluman secara rasmi mengenai penjenamaan semula pasukan tersebut, nama ‘RNF’ menjadi tanda tanya kalangan peminat sukan permotoran tempatan.

Semalam, menerusi satu video temu ramah yang dikongsikan wartawan Astro Arena, Razlan tampil menjelaskan maksud ‘RNF’ yang menjadi tanda tanya orang ramai.

Komen prinsipal pasukan SRT, Datuk Razlan Razali mengenai penjenamaan semula pasukan tersebut ke RNF motogp Racing team bagi musim 2022-2026@ASTROARENA pic.twitter.com/CvZHHcSydl

“Jika ada yang bertanya-tanya apakah maksud RNF, ini (merupakan) satu ‘tribute’ kepada keluarga dan anak-anak saya…” katanya dalam video tersebut.

Difahamkan penghormatan tersebut diberikan kepada keluarganya kerana beliau tidak banyak berada di rumah dek kesibukan menguruskan pasukan MotoGP.

Justeru ini merupakan masa yang sesuai buatnya untuk menggunakan nama anak-anak dan keluarganya sebagai nama pasukan yang baharu tersebut.

Sementara itu, menerusi video tersebut, Razlan turut mengesahkan pelumba senior kelahiran Itali, Andrea Dovizioso akan menjadi salah seorang pelumba buat pasukan RNF Racing pada tahun hadapan.

Manakala pelumba kedua belum dapat disahkan lagi kerana ianya masih berada dalam peringkat perbincangan.


Chelsea Lancar Jersi Home 2023-24 Tanpa Logo Penaja

Kelab yang dimiliki oleh konsortium yang diketuai oleh Todd Boehly, Chelsea tampil memperkenalkan jersi “home” baharu bagi menghadapi musim bola sepak 2023-24 pada hari ini. Menariknya, pengenalan tersebut menyaksikan jersi keluaran syarikat barangan sukan terkenal dari Amerika Syarikat iaitu Nike hadir tanpa logo penaja.

Menurut Chelsea, rekaan jersi yang akan digunakan bagi perlawanan-perlawanan di halaman rasminya, Stamford Bridge masih mengekalkan warna biru namun disertakan dengan rekaan berwarna putih di hujung dan bawah lengan – inspirasi rekaan jersinya musim 1997-98.

Manakala logo kelab serta lambang “swoosh” milik Nike pula hadir dengan rekaan warna emas yang berkilau.

Sebelum ini, bahagian hadapan jersi Chelsea dihiasi dengan logo syarikat telekomunikasi British iaitu Three. Bagaimanapun, kontrak bersama syarikat terbabit telah tamat bersama skuad yang bakal mendapat sentuhan bimbingan Mauricio Pochettino ini.

Pada masa yang sama, terdapat rundingan bersama syarikat lain dijalankan sebelum ini namun kesemuanya tidak dapat dimuktamadkan sekaligus membuat mereka terpaksa melancarkan jersi “home” tanpa penaja ini agar para penyokong dapat membeli jersi baharu sebelum bermulanya saingan baharu pada Ogos nanti.

Untuk makluman semua, musim 1997-98 menyaksikan skuad berjulukan The Blues yang dibarisi pemain-pemain seperti Gianfranco Zola, Dennis Wise dan Roberto di Matteo berhasil menjuarai saingan UEFA Cup Winners’ Cup serta Piala Liga.

Chelsea Champions. Chelsea Legends. 🏆

Roberto Di Matteo and Dennis Wise reliving the 90's in our new strip. #ItsA90sThing #ThePrideOfLondon pic.twitter.com/vOHAkEyGQf

— Chelsea FC (@ChelseaFC) July 10, 2023


Video: Kemajuan Pembinaan Veledrom Dungun Telah Mencapai 95% Siap

Perkembangan semasa projek pembinaan sebuah velodrom di Dungun, Terengganu oleh Kementerian Belia dan Sukan (KBS) menunjukkan ianya hampir siap.

Menerusi satu video yang dimuat naik oleh pihak kontraktor, Serada Realty, setakat Oktober 2021, majoriti infrastruktur dan kemudahan yang dibina di situ telah mencapai peratusan sekurang-kurangnya 87% siap.

Antaranya, kemudahan tempat meletak kereta, blok sokongan serta velodrom itu sendiri. Manakala, pembinaan pondok pengawal dan rumah sampah pula telah siap sepenuhnya.

Menurut satu laporan media sebelum ini, projek yang bernilai RM11.8 juta ini dijangka siap sepenuhnya pada April 2022.

Setelah siap, velodrom ini bukan sahaja akan dijadikan tempat latihan tetapi turut disasarkan sebagai venue kejohanan berbasikal trek sekurang-kurangnya di peringkat kebangsaan.

Anda boleh menonton video kemajuan semasa projek pembinaan velodrom DI SINI.


Messi Telah Dipujuk Beckham Untuk Menamatkan Karier di Inter Miami?

Belum membuat sebarang penampilan bersama kelab baharu, Lionel Messi dikatakan telah mengadakan perbincangan bersama David Beckham untuk menamatkan karier bola sepaknya bersama pasukan Major League Soccer (MLS), Inter Miami.

Beckham yang merupakan salah seorang pemilik kelab telah berjanji untuk mendatangkan pemain superstar ke kelab tersebut dan turut membayangkan untuk menggandingkan penyerang Portugal, Cristiano Ronaldo bersama Messi.

Portal berita berpangkalan di British, Mirror Sport turut mendedahkan beberapa minggu lalu pemenang Ballon d’Or sebanyak enam kali ini dilihat berada di Miami membeli enam pangsapuri mewah di bandar tersebut.

Menerusi tawaran yang dikemukakan oleh Beckham, ia menunjukkan pemain tersebut sudah mula membuat perancangan seterusnya selepas tamat khidmatnya di Perancis bersama Paris Saint-Germain (PSG).

Sebagai tambahan, idea untuk membawa Messi ke Amerika Syarikat bukan sahaja berada dalam pemikiran Beckham. Ia turut diperkatakan oleh pemilik bersama Inter Miami, Jorge Mas.

Untuk makluman semua, Messi ditandatangani oleh PSG secara percuma dan diperkenalkan secara rasmi pada 11 Ogos yang lalu. Penyerang berusia 34 tahun ini turut diberikan jersi bernombor 30.

Difahamkan, kelab berpangkalan di Kota Paris itu mengikat Messi dengan kontrak selama dua tahun berserta pilihan lanjutan selama setahun.


Eric Dier: Tak Boleh Tahan, Kena Ke Tandas Juga

Sekitar minit ke-75 Eric Dier meninggalkan rakan sepasukannya dan berlari dengan pantas memasuki memasuki terowong ketika perlawanan menentang Chelsea, awal pagi tadi.

Pengurus Tottenham Hotspur, Jose Mourinho yang bingung dengan tindakan pemainnya itu turut dilihat memasuki terowong dan mengejar Dier untuk mengetahui apakah yang membuatkan pemain 26 tahun keluar padang ketika permainan masih lagi berlangsung.

Pada saat itu, pasukan pelawat sedang mendahului 1-0 hasil jaringan Timo Werner dan Spurs sedang berhempas pulas untuk mencari gol penyamaan dalam aksi pusingan keempat kejohanan piala liga, Piala Carabao.

Eric Dier took a bathroom break in the middle of the match 💩José Mourinho took exception 😂 pic.twitter.com/MTH7pPza4N

Rupa-rupanya pemain pertahanan England itu terpaksa ke tandas kerana ingin ‘melepaskan hajat’.

“Tiada apa yang boleh saya buat, dah tak boleh tahan, bila dah terasa (melepas hajat) terpaksa ke tandas juga.” jelasnya sambil ketawa.

“Saya dengar ada satu peluang gol (untuk Chelsea) ketika saya keluar padang tetapi syukur mereka tak dapat jaringkan gol.” tambah Dier lagi selepas daripada perlawanan.

Setelah selesai ‘melepaskan hajatnya’ Dier kembali ke dalam padang dan membantu pasukannya mendapatkan gol penyamaan pada minit ke-84 yang dijaringkan oleh Erik Lamela.

The winning moment!#EFL | #CarabaoCup pic.twitter.com/EEcSd0F5vE

Jaringan 1-1 itu kekal sehingga ke masa tamat dan pemenang terpaksa ditentukan menerusi penentuan sepakan penalti di mana ianya dimenangi oleh Spurs dengan keputusan 5-4.

Sementara itu, Eric Dier dianugerahkan sebagai Pemain Terbaik Perlawanan (Man of The Match) di atas persembahan cemerlangnya dalam perlawanan ini.

Selepas daripada perlawanan, Dier turut membuat satu hantaran di laman sosialnya dengan memuat naik gambar anugerah MOTM di tandas bersertakan kapsyen, “The real M.O.M”


PUMA Tidak Jual Jersi Man City Ini Tetapi Boleh Dapatkan Secara Percuma

Penaja pakaian Manchester City, PUMA telah mengeluarkan sebuah jersi edisi terhad dengan rekaan unik gabungan warna biru, putih dan merah jambu.

Bagaimanapun jersi ini tidak akan disarung oleh skuad The Cityzen dalam saingan bola sepak musim ini serta tidak akan dijual oleh PUMA.

Pada mei lalu, mereka menjalankan ‘PUMA Design-A-Kit-Contest’ untuk memberi peluang kepada peminat-peminat menghasilkan rekaan jersi Manchester City mengikut cita rasa sendiri.

Lebih daripada 1,000 penyertaan diterima daripada seluruh dunia namun selepas menapis semua rekaan, pihak juri memilih rekaan oleh peminat cilik dari Dublin, Lucy Beth.

Jersi unik ini dikeluarkan sempena meraikan kejayaan kanak-kanak berumur 9 tahun itu memenangi pertandingan yang dijalankan oleh PUMA tersebut.

Pihak kelab telah menghantar jersi keluaran PUMA rekaannya menerusi pos. Ianya turut disertakan dengan jersi yang ditandatangani oleh pemain kegemarannya, Sergio Aguero.

“Saya buat keputusan untuk menyertai pertandingan ini kerana saya suka melukis dan mewarna, dan saya juga peminat Manchester City, ia bagus untuk saya,”

“Saya pilih rekaan ini kerana mereka telah mempunyai rekaan belang dan saya fikir lebih baik mempunyai warna yang terang, jadi saya buat (rekaan) belang di bahagian dalam,”

“Saya kekalkan warna biru kerana Manchester City adalah biru, jadi saya tambah warna merah jambu untuk warna yang lebih terang.”

“Saya sangat teruja memenangi pertandingan ini dan saya masih tidak percaya Aguero buat video kepada saya.”

“PUMA buat kerja yang hebat. Saya tidak sangka rekaan saya dijadikan jersi yang sebenar – saya bagi thumbs up!” kata Lucy.

Sepertimana dinyatakan di atas, jersi ini tidak akan dijual di mana-mana kedai bagaimanapun para peminat Manchester City berpeluang untuk memenanginya dengan menyertai ‘give away contest’ – terhad kepada 20 helai.

‘Give away contest’ ini terbuka kepada semua dan untuk menyertainya, anda hanya perlu mendaftarkan diri di laman sesawang rasmi Manchester City dan kemudiannya sertai masuk pertandingan tersebut.

Tarikh akhir untuk menyertai pertandingan ini adalah pada 21 oktober 2020.

Klik di sini untuk menyertai ‘give away contest’ Manchester City.


Cantona, Beckham, Cristiano – Kini Giliran Mount Teruskan Legasi Atau Sumpahan No.7?

Pemain tengah, Mason Mount telah diperkenalkan sebagai pemain terbaharu Manchester United dengan kontrak selama lima tahun sehingga Jun 2028 selepas berhijrah dari kelab kesayangannya, Chelsea.

Pada hari yang sama, kelab berjulukan The Red Devils itu turut mendedahkan bahawa Mount bakal menyarung jersi bernombor tujuh dalam saingan Liga Perdana Inggeris (EPL) musim 2023-24 nanti.

Eric Cantona, David Beckham dan Cristiano Ronaldo merupakan figura-figura penting yang pernah menyarung nombor terbabit dan berjaya ‘memikul’ harapan peminat dengan membantu pasukan menjulang kejuaraan.

Nombor jersi pemain kebangsaan England itu didedahkan menerusi video bertempoh lapan saat yang disiarkan bukan sahaja di laman sesawang rasmi kelab malahan di pelbagai media sosial mereka.

It's time to write a new chapter.

— Manchester United (@ManUtd) July 5, 2023

Untuk makluman, No.7 merupakan salah satu angka yang penting buat Manchester United kerana secara tradisinya, hanya pemain bintang mereka sahaja yang dapat menyarung nombor keramat tersebut.

Namun, nombor tujuh bukan lagi nombor yang memberikan harapan buat peminat The Red Devils sebaliknya didakwa mempunyai sumpahannya yang tersendiri kepada sesiapa sahaja yang menyarung nombor terbabit sejak beberapa musim lalu.

Sebagai contohnya, Alexis Sanchez dan Angel Di Maria yang beraksi baik bersama bekas kelab masing-masing dikatakan mengalami musim buruk bersama Manchester United rentetan menyarung nombor jersi berkenaan.

Walaupun begitu, kehadiran Mason Mount dilihat dapat membantu jentera tengah skuad kendalian Erik Ten Hag tatkala mereka memerlukan seorang pemain tengah yang berkualiti untuk bergandingan bersama Casemiro dan Bruno Fernandes.

Bersama Chelsea, Mount telah menjaringkan 58 gol dan mencatatkan 53 bantuan gol (assists) daripada 279 penampilan serta dinobatkan sebagai Pemain Terbaik Tahunan kelab London itu dua musim berturut-turut iaitu 2020-21 hingga 2021-22.


Piala Dunia: Juara Bertahan, Perancis Sekat Maghribi Ke Perlawanan Akhir

Pasukan juara bertahan Piala Dunia, Perancis berhasil mara ke pentas akhir buat dua kali berturut-turut selepas berjaya menumpaskan Maghribi di peringkat separuh akhir.

Skuad berjulukan Les Bleus bimbingan Didier Deschamps merekodkan kemenangan 2-0 ke atas Maghribi dalam perlawanan yang berlangsung di Stadium Al-Bayt, sebentar tadi.

Kemenangan itu disumbangkan menerusi jaringan Theo Hernandez yang hadir seawal minit ke-5 serta Randal Kolo Muani pada minit ke-79.

France are through to the final! 👊@adidasfootball | #FIFAWorldCup

— FIFA World Cup (@FIFAWorldCup) December 14, 2022

Tiada sebarang jaringan balas dicipta oleh Maghribi dan dua jaringan itu sekaligus menyekat perjalanan luar biasa skuad kendalian Walid Regragui di pentas Piala Dunia edisi kali ini.

Sementara itu, Perancis yang melakar kemaraan akan bertemu wakil dari benua amerika selatan, Argentina pada perlawanan akhir untuk merebut trofi kejohanan bagi edisi kali ini.

Untuk makluman, Argentina mara selepas berhasil menumpaskan Croatia dalam satu lagi perlawanan separuh akhir.

Featured Image: FIFA World Cup


Orleans Masters: Mei Xing Digandingkan Bersama Roy King Dalam Acara Beregu Campuran

Satu gandingan beregu campuran baharu negara dapat disaksikan oleh peminat badminton tanah air di saingan Orleans Masters – Jelajah Super 100 BWF – bermula pada hari esok.

Dua pemain yang membentuk gandingan baharu tersebut ialah pemain beregu wanita, Teoh Mei Xing serta pemain lelaki muda, 21 tahun, Yap Roy King.

Nama mereka disenaraikan dalam untuk beraksi bermula daripada pusingan kelayakan dengan lawan pertama yang bakal dihadapi adalah dari England, Rory Easton dan Annie Lado.

Seperti kita sedia maklum, Mei Xing dahulunya membentuk gandingan bersama Yap Ling dan berjaya menduduki ranking ke-67 dunia – tertinggi dicapai oleh mereka.

Namun, pihak kejurulatihan membuat keputusan untuk memisahkan mereka dan menggandingkan Mei Xing bersama Anna Cheong bermula Oktober 2021. Ketika ini, mereka menduduki ranking ke-80 dunia serta berjaya memenangi Terbuka Czech 2021 dan saingan Antarabangsa Syed Modi 2022.

Dalam saingan Orleans Masters ini, Mei Xing tetap akan beraksi bersama Anna Cheong dalam acara beregu wanita menjadikannya dia bakal mengambil bahagian dalam dua kategori.

Sementara itu, Roy King pula pernah bergandingan dengan beberapa pemain seperti Valeree Siow (beregu campuran) dan Muhammad Nurfirdaus Azman (beregu lelaki) yang berhasil menghadirkan beberapa kejuaraan sepanjang tahun 2021.

Selain itu, Roy King juga bergandingan bersama Chang Yee Jun bagi kategori beregu lelaki sejak Oktober tahun lalu termasuk dalam dua saingan pada tahun ini – Terbuka Swedish dan Terbuka Ukraine. Sebagai tambahan, gandingan Roy King-Yee Jun turut mengambil bahagian dalam kategori beregu lelaki di Orleans Masters.


Undian Kelayakan Piala Asia B-23 2024 Berlangsung 25 Mei – Malaysia Dalam Balang 2

Lawan bagi skuad kebangsaan bawah 23 tahun (B-23) bimbingan E. Elavarasan dalam Kelayakan Piala Asia B-23 2024 Qatar akan diketahui setelah berlangsungnya majlis undian rasmi di AFC House, Kuala Lumpur pada 25 Mei (Khamis) nanti.

Menurut penganjur, sebanyak 43 pasukan beminat untuk beraksi dalam saingan kelayakan bagi edisi keenam kejohanan ini yang akan bermula dari 4 hingga 12 September kelak.

Menjelang majlis undian terbabit, skuad berjulukan Harimau Muda diletakkan dalam Balang 2 bersama-sama Iran, Myanmar, Kemboja, Syria, India dan Singapura.

4⃣3⃣ hopefuls will find out their opponents at the #AFCU23 Asian Cup Qatar 2024 Qualifiers Draw Ceremony!

⏰ 3 PM (GMT+8) , May 25, 2023📺 Live on AFC Asian Cup YouTubehttps://t.co/F9MeN3KI5d

— #AsianCup2023 (@afcasiancup) May 22, 2023

Balang 1 terdiri daripada Jepun, Australia, Iraq, Turkmenistan dan Emiriah Arab Bersatu. Manakala Balang 3 pula merangkumi Kyrgyzstan, Palestin, Yaman, Timor-Leste, Chinese Taipei, Lubnan, Laos, Bangladesh, Hong Kong, China, Maldives dan Oman.

Akhir sekali Balang 4 diisi oleh Mongolia, Filipina, Afghanistan, Brunei Darussalam, DPR Korea, Guam, Macau, Pakistan dan Qatar.

Sementara itu, 11 buah pasukan iaitu Bahrain, China, Indonesia, Jordan, Republik Korea, Kuwait, Arab Saudi, Tajikistan, Thailand, Uzbekistan dan vietnam yang bakal menjadi hos pula diletakkan berasingan dalam satu balang iaitu Balang Hos.

Dalam majlis undian yang akan bermula jam 3 petang itu nanti dan distrimkan langsung menerusi Youtube, 11 buah pasukan daripada Balang Hos akan dicabut undi terlebih dahulu sebelum diikuti oleh pasukan daripada balang-balang lain.

Untuk makluman, 10 daripada 11 kumpulan di pusingan kelayakan ini akan terdiri daripada empat buah pasukan manakala sebuah pasukan lagi hanya akan diisi dengan tiga buah pasukan sahaja.

Juara bagi setiap kumpulan serta empat naib juara terbaik merentasi 11 kumpulan tersebut akan menyertai hos, Qatar ke pusingan akhir Piala Asia B-23 yang akan berlangsung bermula pertengahan April hingga awal Mei tahun hadapan.

Sebagai tambahan, saingan Piala Asia B-23 kali ini menjadi lebih istimewa kerana turut berperanan sebagai kelayakan ke temasya Sukan Olimpik Paris 2024.


Piala Futsal AFF 2022: Selangor MAC Tumpas Namun Tetap Ke Separuh Akhir

Wakil tunggal negara dalam saingan Piala Futsal AFF 2022, Selangor MAC terpaksa akur tumpas kepada Sahako FC dari Vietnam pada perlawanan kedua peringkat Kumpulan B, sebentar tadi.

Kekalahan itu berpunca daripada dua jaringan lewat oleh Duong Ngoc Linh dan Nguyen Duc Huy pada minit ke-38 dan ke-40 masing-masing sekaligus membuatkan Selangor MAC tumpas 2-1.

Sebelum itu, Selangor MAC yang dibimbing oleh Carlos Alberto terlebih dahulu membuka jaringan menerusi Muhammad Ekmal Shahrin seawal minit ke-2 permainan dalam perlawanan yang berlangsung di Terminal 21, Nakhon Ratchasima.

Sahako FC of Vietnam win Group B of the AFF Futsal Cup 2022 – FULLTIME RESULT

Selangor MAC 1Muhammad Ekmal Shahrin 2nd

Sahako FC 2Duong Ngoc Linh 38thNguyen Duc Huy 40th#AFF#AFFFutsalCup pic.twitter.com/2IXH0MDavb

— ASEAN Football (@AFFPresse) September 6, 2022

Walaupun menanggung kekalahan, Selangor MAC yang merupakan juara berganda, Malaysia Premier Futsal League (MPFL) dan Piala Futsal Malaysia musim ini tetap berhasil meneruskan kemaraan ke peringkat separuh akhir selaku naib juara Kumpulan B.

Bagaimanapun, skuad Merah Kuning ini bakal berhadapan dengan cabaran yang besar apabila bertemu wakil Thailand yang menjuarai saingan Kumpulan A, Hongyen Thakam di peringkat tersebut. Manakala Sahako FC selaku juara Kumpulan B pula bertemu wakil Indonesia, Bintang Timur Surabaya.

Aksi separuh akhir melibatkan Selangor MAC dan Hongyen Thakam dijadualkan berlangsung pada Khamis nanti dengan sepak mula jam 4 petang waktu Malaysia.

Sebagai rekod, Selangor MAC menamatkan saingan Piala Futsal AFF musim lalu di tempat ketiga.


Terbuka Swiss: Mei Xing-Anna Cheong Kejutkan Beregu Denmark Pilihan No.4

Beregu wanita negara, Teoh Mei Xing dan Anna Cheong melakukan kejutan dengan mengalahkan beregu pilihan keempat untuk menjuarai kejohanan Terbuka Swiss 2022 di Pusingan 32, hari ini.

Pasangan yang dikalahkan oleh Mei Xing-Anna Cheong itu merupakan beregu Denmark, Maiken Fruergaard dan Sara Thygesen yang menduduki ranking ke-16 dunia.

YONEX Swiss Open 2022WD – Round of 32               🇲🇾Anna Ching Yik CHEONG🏅19 21 21 🇲🇾Mei Xing TEOH🏅21 11 11 🇩🇰Maiken FRUERGAARD               🇩🇰Sara THYGESEN

🕗 in 63 minutes https://t.co/T8KCRMw9G1

— BWFScore (@BWFScore) March 23, 2022

Dalam perlawanan tersebut, Mei Xing-Anna Cheong terlebih dahulu tumpas di set pertama dengan skor 19-21. Bagaimanapun, mereka berjaya bangkit untuk memenangi set kedua dan penentuan dengan skor 21-11 dan 21-11.

Untuk makluman semua, pertarungan yang julung kali melibatkan kedua-dua pasangan ini di pentas antarabangsa berlangsung dalam tempoh melebihi satu jam.

Kemenangan ini membolehkan Mei Xing-Anna Cheong mara ke Pusingan 16. Menantinya di peringkat tersebut adalah samada beregu England, Chloe Birch-Jessica Pugh (ranking ke-232) atau beregu Belanda, Debora Jille-Cheryl Seinen (ranking ke-51).


Rahadi Tidak Berminat Tinggalkan TFC, Mahu Beraksi di Pentas Piala AFC

Penjaga gol muda berusia 19 tahun, Rahadiazli Rahalim tidak memikirkan langsung untuk keluar meninggalkan Terengganu Football Club (TFC) walaupun ‘nilainya’ naik mendadak selepas menampilkan aksi memberangsangkan dalam saingan Liga Super 2020.

Lebih mengagumkan, ini merupakan musim pertamanya beraksi dalam saingan Liga Super setelah dinaikkan pangkat daripada skuad pembangunan bawah 19 tahun, TFC IV yang beraksi dalam kejohanan Piala Belia musim lalu.

🎥 RAHADIAZLI – YOUNG BLOOD 🏴🏳Pemain muda TFC yang beraksi sebagai penjaga gol pasukan telah menunjukkan satu persembahan yang cukup baik dalam 5 perlawanan sepanjang MSL 2020.👇🏼👇🏼https://t.co/pVV4uqONS5#TFCTV#TerengganuFC#WeBleedBlackAndWhite pic.twitter.com/cVHH9Syzbh

“Saya masih lagi terikat dengan kontrak bersama TFC dan tidak ambil pusing sekiranya ada pasukan menghubungi majikan untuk mendapatkan khidmat saya.

“Untuk mendapat panggilan skuad senior negara juga bukan sasaran utama lagi setakat ini, sebaliknya saya mahu membawa pulang trofi untuk TFC. Itu menjadi misi dan fokus saya untuk musim 2021,” katanya seperti dipetik daripada Kosmo!

Difahamkan Rahadi lebih ‘terliur’ untuk kekal bersama pasukan negeri kelahirannya itu supaya dapat menimba pengalaman beraksi dalam pentas kejohanan antarabangsa iaitu saingan Piala AFC 2021.

Untuk makluman, TFC diberikan slot ke pentas asia menerusi kejayaan mereka menempatkan diri di tangga ketiga Liga Super 2020 di belakang pasukan Johor Darul Ta’zim (JDT) dan Kedah.

Baca: Piala Malaysia Dibatalkan, Terengganu FC Raih Tiket Piala AFC 2021

“Pencapaian ini sangat membanggakan memandangkan musim ini merupakan tahun pertama saya beraksi pada Liga Super dan layak pula ke Piala AFC.

“Peluang berentap dengan pasukan luar negara memberikan pengalaman baharu yang pastinya penting bagi saya untuk meningkatkan prestasi,” katanya lagi.

Debut pertama Rahadi bersama pasukan senior TFC dalam perlawanan kompetitif hadir ketika aksi sulung Liga Super 2020 menentang Perak.

Bagaimanapun, debut tersebut meninggalkan kenangan pahit buat dirinya apabila dia bolos tiga jaringan sekaligus menyasikan pasukannya tewas dengan keputusan 1-3 di Stadium Sultan Mizan Zainal Abidim (SMAZA).

Featured Image: Terengganu Football Club


MotoGP: Bagnaia Pertahankan Kejuaraan di GP Itali Musim Lalu

Pelumba Ducati Lenovo Team, Francesco Bagnaia meneruskan rentak cemerlang di tanah airnya sendiri selepas berjaya mempertahankan kejuaraan yang diraih di Grand Prix (GP) Itali tahun lalu, semalam.

Dalam perlumbaan tersebut, juara bertahan MotoGP itu bermula di petak pertama (pole position) selepas menamatkan sesi kelayakan pada Jumaat dengan catatan masa pusingan terpantas iaitu 1 minit 45.43 saat.

Selepas 23 pusingan perlumbaan, Bagnaia ditabalkan selaku pemenang GP Itali setelah menamatkan perlumbaan di tempat pertama dengan catatan masa 41 minit 16.86 saat sekaligus mempertahankan kejuaraannya di Mugello musim lalu.

2022 to 2023! ✅@PeccoBagnaia retains his crown as the King of Mugello! 👑#ItalianGP 🇮🇹 pic.twitter.com/tKlzVZvoz8

— MotoGP™🏁 (@MotoGP) June 11, 2023

Kemenangan itu juga memastikan pelumba Itali itu meraih 37 mata bagi kejuaraan kali ini termasuk 12 mata tambahan yang turut diperoleh selepas unggul selaku pemenang acara pecut.

Kejuaraan di Itali merupakan kejuaraan ketiga yang dimenangi Bagnaia musim ini selepas memenangi GP Portugal selaku perlumbaan pembukaan dan GP Sepanyol sebelum ini.

Bagnaia kini mendahului carta kejohanan dengan 131 mata dan terus bersaing sengit dengan rakan senegara yang merupakan pelumba Mooney VR46 Racing Team, Marco Bezzecchi yang ketinggalan 21 mata di tempat kedua dengan 110 mata.

Sebelum ini, hanya dua mata memisahkan Bagnaia dan Bezzecchi selepas pelumba berusia 26 tahun itu terkandas pada pusingan ke-23 manakala Bezzecchi pula menjuarai perlumbaan ke-1000 dalam sejarah MotoGP itu.


Gagal Dapatkan Hazwan Bakri, PJ City Pertaruhkan Mahali & Khyril Sebagai Penyerang

Petaling Jaya City (PJ City) akan mempertaruhkan dua pemain senior iaitu Mahali Jasuli dan Khyril Muhymeen untuk mengetuai jentera serangan setelah gagal mendapatkan khidmat bekas penyerang kebangsaan, Hazwan Bakri.

Ketika jendela perpindahan pertengahan musim yang dibuka sepanjang Mei lalu, PJ City yang dibimbing oleh P. Maniam berusaha untuk mendatangkan penyerang berusia 30 tahun tersebut untuk menyarung jersi The Pheonix untuk mengharungi baki saingan Liga Malaysia 2021.

Bagaimanapun, usaha mereka untuk mendatangkan Hazwan tidak dapat direalisasikan dan memaksa PJ City untuk menaruh kepercayaan kepada barisan pemain sedia ada pada ketika ini.

Kedua-dua pemain tersebut dipertaruhkan untuk menggantikan penyerang berdarah kacukan, Darren Lok yang mengalami keretakan di bahagian fibula dan memerlukan tempoh pemulihan tiga minggu lagi sebelum kembali menyertai latihan bersama pasukan.

Untuk pengetahuan semua, PJ City muncul satu-satunya pasukan yang menggunakan 100% pemain lokal untuk mengharungi saingan musim ini. Setakat 13 yang telah dilalui, PJ City telah meraih 3 kemenangan dan 6 seri untuk menduduki tangga kelapan liga.

Untuk perlawanan seterusnya, PJ City akan menerima kunjungan Sabah di halaman sendiri, Stadium Majlis Bandaraya Petaling Jaya (MBPJ) pada 24 Julai kelak.

Featured Image: Petaling Jaya City FC


Kim Pan-gon Kongsi Pro & Kontra Beraksi Di Atas Cow Grass

Pengendali skuad senior kebangsaan, Kim Pan-Gon mempunyai dua sudut pandang berbeza mengenai penggunaan rumput jenis ‘cow grass’ – jenis rumput berdaun lebar yang digunakan di majoriti stadium dalam negara termasuk Stadium Nasional Bukit Jalil (SNBJ) pada ketika ini.

Jurulatih dari Korea yang berusia 53 tahun terbabit berkata penggunaan rumput ‘cow grass’ ada pro-nya yang tersendiri terutamanya menyukarkan pasukan lawan yang tidak biasa beraksi di atasnya.

“Saya mempunyai dua sudut pandang berbeza, kadangkala ‘cow grass’ membuatkan pasukan lawan menderita kerana mereka tidak biasa beraksi di atasnya,”

“Boleh menjadi satu kesukaran buat mereka,” katanya dalam sesi media bersama para pengamal media tempatan di Wisma FAM, Kelana Jaya pada hari ini.

Bagi skuad Harimau Malaya pula, Pan-gon berkata corak permainan skuad negara akan menjadi sangat ‘direct’ dan pantas. Lebih-lebih lagi skuad Harimau Malaya mempunyai barisan pemain hadapan yang pantas pada ketika ini.

Bagaimanapun, Pan-gon menjelaskan kadangkala rumput ‘cow grass’ membuatkan permainan menjadi perlahan kerana pergerakan bola terbatas.

Namun begitu, Pan-gon menegaskan Malaysia tidak boleh kekal bermain di atas padang berumput sedemikian kerana saingan Piala Asia kelak akan dimainkan di stadium-stadium yang menganjurkan Piala Dunia 2022 Qatar – tidak menggunakan rumput ‘cow grass’.

“Sekiranya kita biasa beraksi di atas rumput ‘cow grass’ dan tiba-tiba bermain di stadium Piala Dunia (yang tidak menggunakan rumput ‘cow grass’), kta akan menderita (bergelut),”

Untuk makluman semua, skuad Harimau Malaya bimbingan Pan-gon disahkan akan menghadapi Turkmenistan (ranking ke-135) dan Hong Kong (ranking ke-146) pada rehat antarabangsa FIFA bertarikh bermula 20 hingga 28 Mac kelak di Stadium Sultan Ibrahim (SSI).

Tambahnya lagi, ini merupakan masa yang tepat untuk beraksi di gelanggang milik skuad Harimau Selatan terbabit yang menggunakan rumput jenis zeon zoysia – memiliki daun yang lebih halus.

Selain itu, gelanggang utama bagi skuad kebangsaan iaitu SNBJ akan turut sama menggunakan rumput jenis dengan kerja-kerja penukaran rumput difahamkan akan dimulakan pada Mac kelak.

Featured Image: Football Association of Malaysia


Jason Kenny Seteru Basikal Trek ‘The Pocket Rocketman’ Umum Persaraan

Jaguh berbasikal trek Great Britain, Jason Kenny yang merupakan seteru rapat kepada pelumba negara, Datuk Azizulhasni Awang mengumumkan persaraannya, semalam.

Menerusi satu makluman laman sesawang rasmi Team GB, pelumba berusia 33 tahun itu mengumumkan menggantung basikalnya dan beralih kepada karier kejurulatihan dengan mengambil peranan selaku jurulatih acara pecut bagi pasukan berbasikal Great Britain.

A #TeamGB icon.🥇🥈🥇🥇🥇🥇🥇🥈🥇Congratulations on your career @JasonKenny107 and enjoy your retirement 👏 pic.twitter.com/NHKbvCJkxx

Jason merupakan nama besar dalam arena basikal trek. Dia cukup dikenali dengan pencapaian memenangi tujuh pingat emas daripada empat temasya Sukan Olimpik yang disertainya. Selain itu, Jason turut mempunyai koleksi dua pingat perak daripada temasya itu.

Pingat emas terakhir dimenanginya adalah di temasya Sukan Olimpik Tokyo 2020 dalam acara keirin lelaki. Perlumbaan tersebut turut menyaksikan jaguh negara, Azizulhasni menamatkan saingan di tempat kedua sekaligus memenangi pingat perak.

4 Olympic Games7 golds 2 silvers1 #TeamGB iconWhat’s your favourite Sir Jason Kenny moment? pic.twitter.com/IZW2BQNUJj

Sebagai tambahan, Jason juga mempunyai koleksi pingat emas di Kejuaraan Berbasikal Dunia dimana dia memenanginya pada tahun 2011, 2013 dan 2016 selain meraih 10 pingat pelbagai kilauan secara keseluruhan.

Dimaklumkan, Jason mempunyai hasrat untuk beraksi di temasya Sukan Olimpik Paris 2024 namun peluang tawaran untuk melatih pasukan negaranya adalah sesuatu yang tidak dapat ditolaknya.


Sukan SEA: Malaysia Bantai Laos Untuk Mendahului Kumpulan B

Skuad Malaysia bawah 23 tahun (B-23) meneruskan rentak kemenangan pada perlawanan kedua peringkat Kumpulan B dalam temasya Sukan SEA 2021, sebentar tadi.

Selepas menumpaskan Thailand B-23 pada perlawanan pertama, Malaysia yang dibimbing oleh jurulatih kelahiran Australia, Brad Maloney mengalahkan pula pasukan Laos B-23.

Dalam perlawanan tersebut, Malaysia meraih kemenangan 3-1 hasil jaringan berganda daripada Luqman Hakim Shamsudin pada minit ke-36 dan minit ke-67 serta satu jaringan oleh Syahir Bashah pada minit ke-43.

Sukan SEA 2021 | Rabu, 11 Mei 2022

MALAYSIA 🇲🇾 3-1 🇱🇦 LAOS

⚽ Luqman Hakim Shamsudin 36’ 67’ Syahir Bashah 43’⚽ Visith Bounpaserth 85’#FAM #HarimauMalaya #Vietnam2021

— FA Malaysia (@FAM_Malaysia) May 11, 2022

Pasukan lawan berhasil menjaringkan satu gol saguhati menerusi Visith pada minit ke-85.

Kemenangan ini memberikan tiga mata yang kedua buat Malaysia sekaligus mengumpul enam mata daripada dua perlawanan. Enam mata ini membolehkan Malaysia melonjakkan diri mendahului saingan Kumpulan B.

Mengekori rapat di tangga kedua adalah skuad negara seberang tambak, Singapura dengan empat mata. Manakala, Thailand pula di tangga ketiga berkongsi tiga mata bersama-sama Kemboja namun berkelebihan dari segi jumlah jaringan gol.

Untuk perlawanan seterusnya, Malaysia akan berhadapan dengan Singapura pada 14 Mei kelak.

Featured Image: Football Association of Malaysia


Undian Piala Thomas 2022: Skuad Lelaki Negara Berhadapan Jepun, England & New Zealand

Saingan badminton berpasukan lelaki, Piala Thomas 2022 akan disajikan kepada para peminat bermula 8 hingga 15 Mei kelak dimana Bangkok, Thailand dipilih sebagai tuan rumah.

Persekutuan Badminton Dunia (BWF) mengadakan majlis undiannya untuk menentukan lawan masing-masing bagi peringkat kumpulan, pada hari ini.

Untuk skuad lelaki negara, hasil undian menyaksikan mereka diletakkan dalam Kumpulan D bersama-sama semi finalis edisi lalu, Jepun serta England dan New Zealand.

Sementara itu, Kumpulan A pula dihuni oleh juara bertahan, Indonesia berserta pasukan tuan rumah iaitu Thailand, Korea dan Singapura.

Manakala untuk Kumpulan B, ianya diisi oleh naib juara edisi lalu, China serta Denmark, Perancis, dan Algeria.

Terakhir, Kumpulan C pula akan disaingi oleh Chinese Taipei, India, Jerman dan Kanada.

Sebagai rekod, saingan Piala Thomas edisi lalu menyaksikan pasukan Malaysia berhasil melepasi saingan peringkat kumpulan namun tersingkir di peringkat suku akhir ekoran ditumpaskan pasukan jiran tetangga, Indonesia.


Ranking BWF: Aaron-Wooi Yik Muncul Beregu Lelaki ‘Top 3’ Dunia

Beregu lelaki No.1 tanah air, Aaron Chia dan Soh Wooi Yik kini menjadi menghuni kelompok tiga pasangan badminton lelaki terbaik dunia buat julung kalinya dalam karier mereka.

Ini selepas kemaskini terbaru oleh Persekutuan Badminton Dunia (BWF) pada hari ini memperlihatkan Aaron-Wooi Yik merekodkan peningkatan satu anak berbanding kedudukan pada minggu lalu.

Peningkatan itu sekaligus meletakkan juara Kejohanan Dunia BWF ini di tangga ketiga di belakang beregu Jepun, Takuro Hoki-Yugo Kobayashi dan beregu Indonesia, Fajar Alfian-Rian Ardianto pada minggu ini.

Pada masa yang sama, beregu lelaki No.2 tanah air, Ong Yew Sin dan Teo Ee Yi turut mempamerkan peningkatan satu anak tangga dalam kemaskini ranking dunia pada minggu ini.

Hasil peningkatan itu meletakkan semi-finalis Jelajah Dunia Akhir BWF ini di tangga ketujuh pada minggu ini – tertinggi pernah dicapai oleh Yew Sin-Ee Yi dalam karier mereka.

Featured Image: Badminton Association of Malaysia


MotoGP: Perlumbaan di Sokol Dibatalkan Tanpa Ganti

Kejuaraan Dunia MotoGP Kazakhstan yang dijadualkan berlangsung di Litar Antarabangsa Sokol pada 9 Julai 2023 terpaksa dibatalkan ekoran proses homologasi – proses mendapatkan kebenaran daripada pihak berautoriti.

Perkara tersebut dimaklumkan secara rasmi oleh badan induk serta penganjur, FIM, IRTA dan Dorna Sports menerusi pelbagai platform laman sosialnya, semalam.

“Proses homologasi yang berterusan ke atas litar, berserta dengan cabaran semasa dalam pengoperasian global telah menyebabkan acara ini dibatalkan.”  tulis kenyataan tersebut.

The FIM, IRTA and Dorna Sports can confirm the cancellation of the 2023 #KazakhstanGP

Full statement 👇#MotoGP | 📰https://t.co/DaRpV5gHGQ

— MotoGP™🏁 (@MotoGP) April 26, 2023

Pada September tahun lalu, badan induk mengumumkan Kazakhstan akan menjadi salah satu destinasi baharu bagi perlumbaan MotoGP musim 2023 dan berterusan bagi lima tahun akan datang.

Pengumuman terbabit menjadikan Kazakhsatan negara rantau asia tengah pertama yang menganjurkan perlumbaan MotoGP. Ianya merupakan destinasi ke-30 jenama sukan pemotoran terbesar dunia tersebut dalam usaha mereka melebarkan sayap ke seluruh dunia.

MotoGP, badan induk dan penganjur berharap dapat kembali mengadakan perlumbaan di Litar Antarabangsa Sokol pada tahun 2024.

Sehubungan itu, pihak penganjur mengumumkan acara tersebut tidak akan digantikan pada tarikh berkenaan dan bermakna tiada perlumbaan akan berlangsung sepanjang bulan Julai.


Bekas Bintang Man Utd Tanpa Kelab Selepas Tamat Saingan A-League 2022-23

Bekas pemain bintang Manchester United (Man Utd) dan skuad kebangsaan Portugal, Luis Nani bakal berstatus ejen bebas apabila saingan bola sepak Australia iaitu A-League 2022-23 menutup tirainya kelak.

Ini selepas kelab yang disertainya sejak Julai pada tahun lalu, Melbourne Victory mengumumkan melepaskan khidmat pemain sayap berusia 36 tahun terbabit menerusi satu kenyataan rasmi kelab, baru-baru ini.

Melbourne Victory can confirm that Luis Nani will depart the Club after the completion of the 2022/23 Isuzu UTE A-League season.

The Club would like to thank Nani for his contribution and wishes him the best for the future.

— Melbourne Victory (@gomvfc) May 31, 2023

Bersama Melbourne Victory, Nani hanya sempat melakukan sepuluh penampilan dalam saingan A-League sebelum mengalami kecederaan pada Januari lalu yang memaksanya berehat panjang sehingga tamat musim ini.

Selain rekod penampilan terbabit, Nani tidak mempunyai sebarang cetakan gol namun sempat mencipta dua bantuan gol (assist) bersama kelab yang berpangkalan di asia tenggara Australia terbabit.

Untuk makluman, ketika mengumumkan mengikat Nani pada tahun lalu, Melbourne Victory mengikat khidmatnya dengan kontrak selama dua tahun.

Sebagai tambahan, sebelum menyertai Melbourne Victory, Nani terlebih dahulu beraksi dalam kancah bola sepak Itali bersama Venezia FC.


8 Perkara Yang Perlu Anda Tahu Mengenai Kejohanan Badminton Asia

Kejohanan Badminton Asia (BAC) merupakan salah satu kejohanan peringkat benua yang setaraf dengan kejohanan Jelajah Dunia BWF (Super 1000) dan menawarkan jumlah mata ranking tertinggi untuk diraih jagoan asia.

Menjelang kejohanan yang berlangsung di Dewan Tertutup Sheikh Rashid bin Hamdan bakal bermula hari ini, Sukanz hidangkan 10 perkara yang perlu anda ketahui mengenai kejohanan ini merangkumi informasi berkenaan kejohanan termasuk 14 wakil Malaysia yang bakal beraksi untuk tatapan anda:

BAC merupakan salah satu kejohanan peringkat benua yang bertaraf Tier 2 dalam Gred 2 di bawah seliaan Persekutuan Badminton Dunia (BWF) dan setaraf dengan kejohanan Jelajah Dunia BWF (Super 1000).

BAC mula dipertandingkan pada tahun 1962 dengan Malaysia menjadi tuan rumah di Stadium Negara, Kuala Lumpur sebelum kejohanan ini dilangsungkan secara tahunan bermula tahun 1991.

Seramai 14 wakil negara yang beraksi pada BAC 2023 setelah gandingan Pearly Tan-M.Thinaah terpaksa menarik diri dengan Lee Zii Jia diletakkan selaku pilihan ketiga kejohanan bagi acara perseorangan lelaki manakala gandingan Aaron Chia-Soh Wooi Yik menjadi pilihan kedua kejohanan bagi acara beregu lelaki.

BAC merupakan kejohanan yang tidak menawarkan hadiah keseluruhan buat para atlet tetapi tarikan mata ranking membuatkan pemain badminton terbaik Asia beraksi di BAC.

BAC 2023 bakal berlangsung di Dewan Tertutup Sheikh Rashid Bin Hamdan dan pemilihan venue ini menjadikannya sebagai lokasi rasmi kejohanan bagi edisi kali ini sehingga tahun 2027 di Dubai.

Juara setiap kategori BAC akan meraih 12,000 mata manakala naib juara akan mendapat 10,200 mata secara individu bagi pengiraan ranking dunia.

Sejak 1991, Malaysia telah muncul juara sebanyak 10 kali di kejohanan ini menerusi Rashid Sidek (1991 & 1992), Lee Chong Wei (2006 & 2016), Lee Zii Jia (2022), Jalani Sidek-Razif Sidek (1992), Soon Kit-Kim Hock (1995), Tan Fook-Wan Wah (2006 & 2007) dan Peng Soon-Liu Ying (2010).

Wakil China paling banyak muncul juara di BAC sejak 1962 dengan rekod keseluruhan 75 wakil setakat ini – perseorangan lelaki (15), perseorangan wanita (21), beregu lelaki (5), beregu wanita (21) dan beregu campuran (13).


Naib Presiden Persatuan Bola Sepak Melaka, Noor Azman Rahman Ganti Saifuddin Abu Bakar

Kekosongan jawatan Setiausaha Agung Persatuan Bola Sepak Malaysia (FAM) yang ditinggalkan oleh Saifuddin Abu Bakar akan diisi oleh Noor Azman Rahma berkuat kuasa 1 September nanti.

Perkara tersebut diumumkan oleh FAM secara rasmi menerusi satu kenyataan media yang disiarkan pada hari ini. Makluman ini hadir selepas FAM menerima perletakan jawatan Saifuddin atas alasan mahu menumpukan kerjayanya di peringkat antarabangsa.

Noor Azman yang berusia 55 tahun ini bukan nama asing dalam kancah bola sepak tempata. Beliau merupakan Naib Presiden Persatuan Bola Sepak Melaka (MUSA) bagi penggal 2020-2023.

Sebelum itu, beliau pernah menyumbang tenaga dan buah fikiran sebagai Setiausaha Agung MUSA dari tahun 2015 hingga 2018.

Selain itu, beliau juga merupakan Koordinator Presiden FAM sejak tahun 2018 apabila Datuk Haji Hamidin Mohd Amin dipilih sebagai Presiden FAM

Antara jawatan lain yang pernah disandangnya bersama badan induk bola sepak negara adalah Ahli Jawatankuasa Media FAM (2010-2013), Ahli Jawatankuasa Futsal dan Bola Sepak Pantai FAM (2014-2018) serta Ahli Jawatankuasa Pertandingan FAM (2018-2019).

Featured Image: Football Association of Malaysia


“Kita Perlu Bermain Di UCL” – Ujar Arteta Setelah Dilanjutkan Kontrak Sehingga 2025

Kelab berpangkalan di London, Arsenal memaklumkan khidmat Mikel Arteta selaku pengurus yang sepatutnya tamat pada tahun hadapan dilanjutkan sehingga ke musim panas 2025.

Perkara tersebut dimaklumkan menerusi satu kenyataan media yang disiarkan di laman sesawang rasmi milik kelab berjulukan The Gunners itu pada hari ini.

Lanjutan kontrak pengurus kelahiran Sepanyol itu hadir tatkala Arsenal sedang berada di landasan yang tepat untuk menamatkan saingan Liga Perdana Inggeris (EPL) selaku empat pasukan teratas buat pertama kali sejak enam musim yang lalu.

“Saya teruja, bersyukur dan sangat, sangat gembira pada hari ini,” kata pengurus 40 tahun itu sejurus melanjutkan kontrak bersama Arsenal di Stadium Emirates.

“Apabila saya bercakap kepada Josh (Kroenke) dia mampu melihat kelab pada titik yang sama dan dia mahu membawa kelab dengan cara saya mahu lalukannya.

Mikel Arteta 🤝 Jonas Eidevall               Here to stay pic.twitter.com/NlbJ5ZOU2L

— Arsenal (@Arsenal) May 6, 2022

“Jadi, semua yang dia katakan, dan (juga) Stan (Kroenke) katakan apabila saya bersama kedua-duanya, mereka seringkali kotakan.”

“Kami mahu membawa kelab ke peringkat seterusnya dan bersaing dengan pasukan-pasukan terbaik. Untuk merealisasikannya, kita perlu bermain di Liga Juara-Juara UEFA (UCL).

“Kita perlu mampu untuk kembangkan pasukan, perbaiki pemain-pemain kita, tambah baik jabatan-jabatan, menjana hubungan yang lebih baik bersama para penyokong, tingkatkan atmosfera di (Stadium) Emirates, mampu merekrut bakat terbaik dan individu terbaik untuk kelab ini bagi memacu projek ini ke peringkat seterusnya.” ujarnya.

Ketika ini Arsenal berada di tangga keempat dengan 63 mata daripada 34 perlawanan. Mereka berada dua mata di atas Spurs di kedudukan kelima dan saingan hanya berbaki empat perlawanan sahaja lagi.

Sebagai rekod, kali terakhir mereka beraksi di pentas elit, Liga Juara-Juara UEFA (UCL) pula adalah pada musim 2016/17 – lima musim yang lalu semasa di bawah kendalian Arsene Wenger.

Untuk makluman semua, khidmat Arteta yang juga merupakan bekas kapten The Gunners mula digunapakai oleh Arsenal pada Disember 2019 menggantikan Unai Emery dengan peranan sebagai ketua jurulatih.

Pada September 2020, selepas mengemudi Arsenal menjuarai saingan Piala FA dan menamatkan saingan EPL di tangga kelapan, Arteta diangkat menjadi pengurus mereka .


Gandingan Trio Serangan RTK Masih Memerlukan Masa

Penyokong Kedah Darul Aman (KDA) sememangnya meletakkan harapan yang tinggi terhadap gandingan trio serangan baharu melibatkan Rabih Ataya, Tchetche Kipre dan Kpah Sherman (RTK) untuk mengharungi saingan Liga Malaysia musim ini.

Bagaimanapun, gandingan pemain-pemain ini tidak mencapai jangkaan sepertimana yang diharapkan oleh para penyokong setelah menghadapi tiga perlawanan awal menentang Johor Darul Ta’zim, Sabah dan Penang.

Salah seorang trio yang membentuk gandingan tersebut, Tchetche menyatakan trio ini belum mencapai keserasian yang baik kerana kemasukan pemain baharu, Rabih Ataya pada jendela perpindahan lalu.

Pada masa yang sama, ketiga-tiga mereka pula belum beraksi dalam banyak perlawanan secara bersama dan ia memerlukan masa untuk ketiga-tiganya memahami cara permainan masing-masing sebelum menjelmakan gandingan yang ampuh di atas padang.

“Secara peribadi, Ataya sememangnya seorang pemain yang bagus cuma kami masih cuba untuk memahami cara permainan masing-masing di atas padang kerana tidak banyak perlawanan kami telah lalui bersama.

“Saya sememangnya gembira kerana ada pemain seperti dirinya bersama pasukan kerana akan lebih banyak membantu kami pada situasi menyerang kerana bijak membuka ruang kepada rakan sepasukan.

“Situasi dalam pasukan ini juga semakin baik dan harmoni, walaupun kami bermula dengan langkah kiri dengan tewas kepada JDT, namun banyak perubahan pada perlawanan kedua, ” katanya.

Untuk rekod, dalam tiga aksi terdahulu, KDA tewas di tangan juara bertahan, JDT 0-2 sebelum bangkit menggapai kemenangan 2-0 ke atas Sabah.

Pada aksi ketiga, bertemu pasukan seteru di utara semenanjung tanah air iaitu Penang, skuad kendalian Aidil Sharin ini hanya sekadar mencatatkan keputusan seri 1-1.

Untuk aksi keempat, KDA akan menerima kunjungan pasukan yang menghuni tangga ketiga carta Liga Super iaitu Petaling Jaya City FC (PJ City) di gelanggang sendiri pada malam esok.

Featured Image: Kedah Darul Aman FC


FAM: Benarkan Gol ‘Tangan’ Shukor, Kesemua Pengadil Perlawanan Akan Dihukum

Persatuan Bolasepak Malaysia (FAM) akan menghukum kesemua pengadil perlawanan yang membenarkan jaringan menggunakan tangan oleh pertahanan Kuala Lumpur City (KL City) FC, Shukor Adan ketika menentang UiTM FC pada sabtu lalu.

Ketika perlawanan tersebut, Shukor dikesan mengangkat tangan untuk menolak masuk bola ke gawang hasil sepakan percuma kapten pasukan, Paulo Josue. Bagaimanapun, disebabkan kepadatan pemain di dalam kotak penalti pada ketika itu, insiden tersebut gagal dikesan oleh pengadil perlawanan sekaligus mengesahkan jaringan tersebut.

Jaringan yang terhasil pada minit 90+5 tersebut membolehkan KL City menyamakan kedudukan 1-1 sekaligus meragut peluang buat UiTM yang dikendalikan oleh Frank Bernhardt untuk merasai kemenangan sulung dalam saingan Liga Super musim ini.

“Persatuan melalui Unit Pengadil sentiasa tekankan aspek posisi pengadil yang melibatkan jarak dan sudut pandangan, jangkaan fasa permainan dan ‘dropping zone’ bagi bola aerial, fokus dalam perlawanan terutama minit-minit terakhir serta kerjasama antara kesemua pegawai perlawanan agar dapat memberikan keputusan yang sewajarnya akan tindakan-tindakan pemain dalam perlawanan.

“Ternyata dalam situasi ini kesemua pegawai perlawanan kurang menitikberatkan aspirasi yang telah digariskan dalam memberikan satu keputusan yang tepat.

“Justeru, tindakan yang sewajarnya akan dikenakan kepada semua Pegawai Perlawanan yang bertugas pada perlawanan tersebut kerana kealpaan mereka dalam mengesan kesalahan memainkan bola dengan tangan sehingga mengubah keputusan perlawanan,” tegas Pengerusi Jawatankuasa Pengadil FAM, Dato’ S. Sivasundaram dalam satu kenyataan.

Untuk makluman, perlawanan yang berlangsung di Stadium UiTM, Shah Alam itu diadili oleh Mohd Shahrizan Mohamad Solihin, Mohd Zainudin Md Isa (penjaga garisan 1), Hafizi Azmi (penjaga garisan 2) serta Mohd Shahmi Ismail (pengadil keempat).


Ranking BWF: Soon Huat-Shevon Kembali Dalam Kelompok 10 Terbaik Dunia

Pasangan beregu campuran bebas (independent) negara, Goh Soon Huat dan Shevon Jemie Lai kembali semula menghuni kelompok 10 terbaik dunia.

Ianya susulan kemaraan mereka ke perlawanan akhir dan bergelar naib juara dalam saingan Terbuka Swiss pada Ahad lalu yang memberikan 5,950 mata kejohanan.

Pungutan mata itu membantu Soon Huat-Shevon mengumpul 58,690 mata secara keseluruhan dan meningkatkan kedudukan mereka satu anak tangga berbanding minggu lalu dalam ranking dunia.

Untuk makluman, Soon Huat-Shevon yang juga merupakan beregu campuran No.2 tanah air akan terus berada di bumi eropah memandangkan mereka akan mengambil bahagian dalam saingan Madrid Spain Masters pada minggu ini.

Menerusi kejohanan bertaraf Jelajah Dunia BWF Super 300 ini, mereka berpeluang untuk memperbaiki lagi kedudukan dalam ranking dunia sekiranya mara jauh.

Sebagai rekod, Soon Huat-Shevon pernah merekodkan kedudukan terbaik iaitu di tangga keenam dunia selama sembilan minggu sekitar tahun 2018.


Garmin VENU SQ Kini Rasmi Di Malaysia – Harga Bermula RM999

Garmin Malaysia telah melancarkan model baharunya iaitu Venu SQ dan Venu SQ Music Edition secara rasmi untuk pasaran Malaysia pada hari ini.

Model Venu SQ ini merupakan gabungan penjejak kesihatan dan ciri-ciri kecergasan oleh Garmin disekalikan dengan lifestyle harian.

Antara kelebihan model ini adalah mampu bertahan sehingga 6 hari dalam keadaan smartwatch mode. Ianya hadir dalam bentuk segi empat bersaiz 1.3″, skrin sentuh, bezel aluminum dan tali silikon.

Bagi Venu SQ Music Edition, ianya dilengkapi dengan storan dalaman yang membolehkan anda menyimpan lagu kegemaran untuk dimainkan semasa melakukan aktiviti senama tanpa perlu disambungkan secara atas talian bersama smartphone.

Harga untuk pasaran tempatan bagi model Venu SQ adalah RM999 manakala bagi model Venu SQ Music Edition pula, ianya diletakkan tanda harga RM1250.

Menurut makluman Garmin, model ini boleh didapati secara atas talian menerusi platform membeli-belah seperti Lazada, Shopee dan AECO Online Shop. Selain itu, ianya turut dijual di kesemua kedai rasmi Garmin seluruh Malaysia.


Terbuka Korea: Gandingan Kian Meng-Wee Kiong Tamatkan 5 Bulan Kemarau Kemenangan

Beregu lelaki bebas (independent) negara, Tan Kian Meng dan Tan Wee Kiong berhasil menamatkan lima bulan kemarau kemenangan dengan menumpaskan beregu tuan rumah di saingan pembukaan Terbuka Korea, sebentar tadi.

Beregu yang menghuni ranking ke-90 dunia ini mencatatkan kemenangan tersebut dengan mengatasi gandingan Kim Hwi-tae dan Yoon Dae-il secara ‘straight set’ dengan skor 21-18 dan 21-13 dalam tempoh masa 39 minit.

Kemenangan yang diraih di Pusingan 32 ini membolehkan Kian Meng-Wee Kiong dapat meneruskan kemaraan ke peringkat seterusnya, Pusingan 16.

Korea Open Badminton Championships 2022MD – Round of 32          🇲🇾Kian Meng TAN🏅21 21 🇲🇾Wee Kiong TAN🏅18 13 🇰🇷Hwi Tae KIM          🇰🇷Dae Il YOON

🕗 in 39 minutes https://t.co/VGOUw0CGWv

— BWFScore (@BWFScore) April 5, 2022

Menanti mereka di pusingan tersebut adalah beregu Indonesia yang merangkul kejuaraan Terbuka Swiss 2022, Fajar Alfian dan Muhammad Rian Ardianto.

Untuk makluman semua, kemenangan terakhir yang diraih mereka sebelum menghadapi kemarau kemenangan adalah di Pusingan 32 Terbuka HYLO pada 3 November tahun lalu.

Kemenangan itu diraih dengan menumpaskan beregu Jepun, Takuto Inoue dan Kenya Mitsuhashi pada Pusingan 32 di kejohanan terbabit. Sebagai tambahan, Kian Meng dan Wee Kiong mula bergandingan bersama sejak Oktober 2021.

Sertai pertandingan Komen & Menang di portal Sukanz bersempena saingan Terbuka Korea 2022 dan anda berpeluang untuk memenangi kredit e-wallet bernilai RM50.

Langkah-langkah mudah untuk menyertai pertandingan ini:

1. Log masuk atau daftarkan diri anda di portal Sukanz.

2. Tinggalkan komen di ruangan komen di bawah sepanjang berlangsungnya saingan Terbuka Korea 2022 – bermula dari 5 hingga 10 April.

3. Tiga tukang komen paling bertuah akan dipilih dan dihubungi untuk diberikan hadiah berupa kredit e-wallet bernilai RM50 setiap seorang setelah tamatnya saingan Terbuka Korea kelak.


BATC 2022: Aaron Chia-Wooi Yik Dikejutkan Beregu Ke-857 Dunia

Pasangan beregu Jepun yang menghuni ranking ke-857 dunia, Ayato Endo dan Yuta Takei membuat satu kejutan dengan mengalahkan pemenang pingat gangsa Sukan Olimpik 2020, Aaron Chia dan Soh Wooi Yik.

Kejutan itu dilakar oleh gandingan Ayato-Yuta semasa perlawanan kedua yang melibatkan pasukan lelaki Jepun dan Malaysia dalam perlawanan terakhir peringkat Kumpulan B, Kejohanan Badminton Berpasukan Asia (BATC) 2022, pada hari ini.

RESULTS: #BATC2022Group B🇲🇾 1-1 🇯🇵Endo Ayato-Takei Yuta def. Aaron Chia-Soh Wooi Yik 23-21 21-16#DemiMalaysia#BadmintonMalaysia pic.twitter.com/gTVjRCGPwb

Lebih mengejutkan, Aaron Chia-Wooi Yik beregu No.7 dunia tumpas kepada pasangan ini secara ‘straight set’ dengan pungutan mata 21-23 dan 16-21 dalam tempoh masa setengah jam permainan.

Kemenangan oleh Ayato-Yuta berjaya memberikan mata pertama buat Jepun pada perlawanan ini sekaligus mengikat Malaysia dengan kedudukan 1-1. Untuk perlawanan seterusnya, Malaysia dan Jepun diwakili oleh Aidil Sholeh dan Koo Takahashi.

Featured Image: Badminton Association of Malaysia


Sukan SEA 2023: Kontinjen Malaysia Sasar Kutip 141 Pingat

Kontinjen Malaysia meletakkan sasaran untuk mengutip 141 pingat secara keseluruhan dalam temasya Sukan Asia Tenggara (SEA) 2023 Kemboja yang akan bermula 5 Mei kelak.

Daripada 141 jumlah pingat berkenaan, 40 disasarkan untuk mendapatkan kilauan emas manakala 37 daripadanya pula adalah pingat adalah perak. Sementara itu, baki 64 pingat lagi adalah gangsa.

Sasaran terbabit diumumkan oleh Menteri Belia dan Sukan, YB Hannah Yeoh pada Ahad lalu yang turut dikongsikan oleh Majlis Olimpik Malaysia (MOM).

40 pingat emas, 37 pingat perak dan 64 pingat gangsa sasaran buat Kontinjen Malaysia ke Temasya Sukan Asia Tenggara Ke-32 Kemboja 2023. Sasaran ini telah diumumkan hari ini di Majlis Penyerahan Jalur Gemilang untuk Kontinjen Malaysia. #SEAGames32 #Cambodia2023 #OlympicMAS pic.twitter.com/0PS7HM0QAb

— Olympic Malaysia 🇲🇾🥇 (@olympicmas) April 30, 2023

Bagi Sukan SEA kali ini, Kontinjen Malaysia diwakili seramai 677 orang atlet (402 orang lelaki & 275 orang wanita).

Daripada jumlah 677 orang atlet tersebut, seramai 387 orang (57%) adalah atlet berusia bawah 23 tahun (B-23), manakala 440 orang pula (65%) adalah atlet yang bakal membuat penampilan sulung di pentas Sukan SEA.

Untuk makluman semua, Kontinjen Malaysia akan mengambil bahagian dalam 33 daripada 36 jenis sukan yang dipertandingkan serta 340 daripada 582 acara.

Sebagai perbandingan, Sukan SEA edisi lalu yang berlangsung di Hanoi, Vietnam menyaksikan Kontinjen Malaysia meletakkan sasaran 146 pingat secara keseluruhan dengan perincian 36 emas, 35 perak dan 75 gangsa.

Kontinjen Malaysia berhasil melepasi sasaran tersebut dengan mengutip 174 pingat dengan pecahan 39 emas, 45 perak dan 90 gangsa.

Featured Image: Olympic Council of Malaysia


“Game Wide Open” Diperkenalkan Sebagai Slogan Rasmi Sukan Olimpik Paris 2024

Slogan rasmi bagi temasya Sukan Olimpik Paris 2024 dan Sukan Paralimpik 2024 diperkenalkan secara rasmi pada awal pagi tadi – dua tahun sebelum bermulanya temasya ini.

“Ovrons Grand Les Jeux” atau di dalam bahasa inggerinya, “Game Wide Open” dipilih sebagai sebagai slogan bersama bagi kedua-dua temasya oleh penganjur.

Difahamkan slogan tersebut merupakan satu jemputan kepada dunia untuk berkongsi emosi baharu bersama-sama. Kejohanan ini menjadi komitmen mereka untuk  memberikan keseronokan dan pengalaman baharu.

An invitation to the world to come and experience a whole set of new emotions together.

You are 1'30 min away from discovering the slogan of the #Paris2024 Olympic AND Paralympic Games.#RoadToParis2024 pic.twitter.com/ciLzX5DZqb

— Paris 2024 (@Paris2024) July 25, 2022

Sukan Olimpik Paris ini dijadualkan berlangsung bermula 27 Julai hingga 11 Ogos 2024. Ianya mempertandingkan sebanyak 32 jenis sukan termasuk 4 sukan tambahan iaitu “break dance”, sukan memanjat (sport climbing), papan luncur (skateboarding) dan sukan luncur air (surfing).

Selain daripada pengenalan slogan rasmi, jawatankuasa penganjur turut mengeluarkan jadual lengkap bagi keseluruhan acara yang berlangsung di temasya ini.

Untuk makluman, ini merupakan kali ketiga selepas tahun 1900 dan 1924 ibu kota bagi negara Perancis dipilih sebagai penganjur temasya bagi setiap empat tahun sekali ini.


EPL Tolak Usul Netflix Mengadakan Siri Dokumentari Seumpama ‘Drive To Survive’

Platform servis penstriman berasaskan langganan, Netflix mengusulkan cadangan kepada kelab-kelab Liga Perdana Inggeris (EPL) untuk menerbitkan sebuah siri dokumentari yang memaparkan kisah disebalik tabir melibatkan 20 kelab yang bertanding.

Ianya seumpama siri dokumentari bagi Formula 1 (F1) iaitu ‘Drive To Survive’ dimana mereka akan mengikuti dan merakamkan perjalanan kesemua kelab EPL sepanjang musim berbeza dengan siri ‘All or Nothing’ terbitan Amazon Prime Video yang memfokuskan kepada satu kelab sahaja pada satu masa.

A post shared by VERSUS (@versus)

Bagaimanapun, kelab-kelab EPL telah membuat keputusan untuk menolak usul berkenaan selepas melakukan undian dalam satu mesyuarat yang berlangsung di London, semalam, sepertimana dilaporkan pelbagai media berpangkalan di eropah.

Walaupun usul ini ditolak oleh EPL, Netflix sudah mempunyai satu kolaborasi dengan salah sebuah liga terbaik eropah dan dunia iaitu LaLiga untuk membuat siri dokumentari sedemikian.

Mereka telah mengumumkan kolaborasinya secara rasmi pada Februari lalu. Siri berkenaan akan memfokuskan kepada saingan melibatkan perjalanan kelab-kelab LaLiga pada musim 2023-24 dan akan dilancarkan pada tahun hadapan.


Enam Pemain Import Perkuat The Cops Harungi Liga Malaysia 2023

Kelab Bola Sepak Polis Diraja Malaysia (PDRM FC) akan mengharungi saingan Liga Super dan pertandingan-pertandingan lain Liga Malaysia dengan kekuatan pemain import seramai enam orang sahaja.

Jumlah kehadiran pemain import itu disahkan sendiri oleh ketua jurulatih skuad berjulukan The Cops, Azzmi Ab Aziz sepertimana dilaporkan oleh Harian Metro.

Menerusi perkongsian di platform media sosialnya, lima pemain import baharunya diperkenalkan seorang demi seorang bermula sekitar penghujung Januari lalu.

Dua daripada lima pemain terbabit merupakan pemain yang tidak asing lagi dengan kancah bola sepak tanah air iaitu penyerang berdarah campuran Brazil-Jepun, Bruno Suzuki serta pemain dari Nigeria, Uche Agba.

Bruno bukan sahaja tidak asing dengan kancah bola sepak tempatan memandangkan pernah beraksi di Malaysia sejak tahun 2017 bahkan merupakan bekas pemain import PDRM FC sendiri pada musim 2021.

Sementara itu, Agba yang merupakan bekas pemain PDRM pada musim 2019 kembali menyertai skuad The Cops selepas meninggalkan Sarawak United.

Baki tiga lagi pemain importnya adalah pemain tengah Marcus Macauley (31 tahun, Liberia), Kyaw Min Oo (26 tahun, Myanmar) dan pertahanan James Okwuosa (32 tahun, Nigeria).

Sementara itu, seorang lagi pemain importnya adalah pemain tengah berusia 29 tahun dari Jordan, Fadi Awad yang dikekalkan daripada skuad musim lalu.

Nampaknya, PDRM FC menjadi pasukan ketiga selepas Negeri Sembilan FC dan Kelantan United FC yang mengesahkan tidak memenuhi kuota sembilan pemain import sepertimana dibenarkan penganjur, Malaysian Football League (MFL) bermula musim ini.

Sebagai rekod, kali terakhir skuad The Cops beraksi di Liga Super adalah pada musim 2020.

Featured Image: PDRM Football Club


Khabib ‘Nasihat’ Rakannya, Cristiano Berhijrah Tetapi Elakkan Sertai PSG

Ramai sedia maklum akan hubungan baik antara legenda UFC, Khabib Nurmagomedov dan bintang bola sepak dunia, Cristiano Ronaldo.

Perkembangan karier bola sepak penyerang kelahiran Portugal itu turut diikuti rapat oleh Khabib dari semasa ke semasa.

Terbaru, menerusi satu temu bual, Khabib berpandangan Cristiano seharusnya meninggalkan kelab semasanya, Juventus dan berhijrah ke pasukan lain.

Bagaimanapun, Khabib menyarankan rakannya itu untuk mengelak daripada menyertai Paris Saint-Germain (PSG) dan sebaiknya kembali beraksi di England.

“Pada pandangan saya, ia lebih baik jikalau Cristiano menukar pasukan. Penyokong Juventus jangan terasa (dengan pandangan ini).”

“PSG? Jangan, mereka sudah mempunyai bintang-bintang mereka yang mencukupi.”

“Jika dia berpindah ke England pada penghujung kariernya, saya sendiri berasa tertarik.” katanya kepada Match TV seperti dilaporkan oleh Russia Today.

Di saat ramai kalangan peminat bola sepak dunia mahu melihat gandingan Lionel Messi dan Cristiano Ronaldo di PSG, Khabib nyata mempunyai satu pandangan yang agak kontra.

Cristiano Ronaldo situation ⚪🇵🇹He wanted to “look for potential new options”.PSG are currently not interested.Mendes contacted Manchester City but Juve want €25m and #MCFC have NO intention to pay any fee. “Complicated”.Juve are still convinced that Cristiano will stay. pic.twitter.com/zGTF5Bymtp

Bercakap mengenai perpindahan Cristiano, wartawan yang terkenal dalam melaporkan perpindahan pemain, Fabrizio Romano mendedahkan penyerang berusia 36 tahun itu sedang mencari pilihan yang baharu untuk kariernya.

Difahamkan, ejennya, Jorge Mendes juga telah menghubungi juara Liga Perdana Inggeris (EPL), Manchester City untuk menawarkan khidmat Cristiano.

Namun situasi semasa mengenai dikatakan agak ‘sukar’ kerana Juventus mahukan sekurang-kurangnya €25 juta sebagai yuran perpindahan.

Pada masa yang sama, skuad The Cityzen pula tidak berniat untuk mengeluarkan walau satu sen sedangkan Cristiano masih mempunyai baki kontrak selama setahun lagi bersama kelab berpangkalan di Turin tersebut.

Sementara itu, PSG dilaporkan tidak berminat sama sekali untuk mendatangkan khidmat Cristiano ke Parc des Princes pada jendela perpindahan kali ini.


Pertahanan Muda Selangor Sertai Kelab Amerika Syarikat, San Antonio FC

Pemain pertahanan muda import Selangor FC, Jordan Ayimbila tidak akan menyarung jersi skuad Gergasi Merah pada musim ini berikutan membuat keputusan untuk berhijrah menyertai sebuah kelab di Amerika Syarikat.

Menerusi makluman rasmi oleh pihak kelab, pemain berusia 21 tahun kelahiran Ghana itu akan menyertai San Antonio FC yang beraksi dalam saingan USL Championship. Sehubungan itu, ‘perceraian’ antara Jordan dan Selangor telah dicapai menerusi persetujuan bersama.

SELAMAT MAJU JAYA JORDAN! Pasukan #GergasiMerah mengucapkan terima kasih dan semoga berjaya kepada Jordan Ayimbila yang akan berhijrah ke Amerika Syarikat.Baca artikel penuh di https://t.co/DIuHO8Ihc5 untuk maklumat lanjut atau terus ke pautan ini : https://t.co/3zfZmRSDKV pic.twitter.com/MUynnmugaW

Ketua jurulatih Selangor, Michael Feichtenbeiner gembira dengan perkembangan ini dan melihat sistem yang dibina oleh Selangor mampu melahirkan pemain yang berpotensi dengan memberikan peluang untuk mengembangkan bakat.

Untuk rekod, Selangor mendapatkan Jordan pada Januari 2021 secara pinjaman untuk diletakkan di skuad simpanan, Selangor 2. Bagaimanpun, pemain yang dipinjamkan daripada Accra Lions FC ini berjaya menembusi skuad utama.

Mampu beraksi sebagai pertahanan tengah (centre back) mahupun bek kiri (left back), Ayimbila berjaya merekodkan 24 penampilan serta menjaringkan satu gol bersama skuad utama Selangor dalam saingan Liga Malaysia, musim lepas.


Thailand Tamatkan Kontrak Akira Nishino Kerana Tak Capai Sasaran

Persatuan Bola Sepak Thailand (FAT) mengumumkan menamatkan kontrak ketua jurulatih senior dan bawah 23 tahun (B-23), Akira Nishino, hari ini.

Perkara itu diumumkan secara rasmi oleh FAT menerusi pelbagai platform laman sosial milik skuad Gajah Perang sebentar tadi.

#BREAKING สมาคมฟุตบอลฯ แจ้งยุติสัญญา อากิระ นิชิโนะ เนื่องจากผลงานทีมชาติไทยไม่เป็นไปตามเป้า#ช้างศึก #TogetherAsOne #บอลไทย #ฟุตบอลไทย #ทีมชาติไทย #นักฟุตบอลไทย #Thailand #Football #FAThailand #อากิระนิชิโนะ pic.twitter.com/CykdKqjUqZ

Penamatan kontrak jurulatih kelahiran Jepun tersebut dilakukan setelah aksi suram skuad kebangsaan Thailand dalam pusingan kedua Kelayakan Piala Dunia 2022/Piala Asia 2023 baru-baru ini.

Mereka menamatkan saingan peringkat Kumpulan G di tangga keempat – di bawah Vietnam, Emiriah Arab Bersatu (UAE) dan Malaysia – dengan hanya mengutip 9 mata daripada 8 perlawanan.

Setakat ini, FAT belum mengumumkan siapakah pengganti kepada Akira untuk membimbing skuad kebangsaan dan B-23 Thailand.

Untuk makluman, mereka akan mengharungi saingan Piala AFF, pusingan ketiga kelayakan Piala Asia 2023 dan kelayakan Piala Asia B-23 tidak lama lagi.

Featured Image: Thai League Central


Saingan Bola Sepak Sepanyol Dikenali Sebagai EA Sports FC LaLiga Bermula Musim 2023-24

Bermula musim 2023-24, saingan liga bola sepak Sepanyol akan mendapat penaja nama (title sponsor) baharu menggantikan nama sedia ada syarikat kewangan, Santander.

Menurut makluman rasmi, LaLiga mengumumkan telah menandatangani kerjasama beberapa tahun bersama syarikat pembangun dan penerbit permainan video berpangkalan di California, Amerika Syarikat, EA Sports.

Dengan kerjasama ini, EA Sports FC, permainan simulasi bola sepak yang ditukar namanya daripada FIFA akan menjadi penaja nama bagi kesemua saingan LaLiga termasuk LaLiga 2 (divisyen kedua), LaLiga Promises (kejohanan liga remaja tahunan) dan eLaLiga.

EA will become the main sponsor of La Liga from 2023-24.

The deal will include EA Sports naming rights for the league in a deal worth $205M over five years, per @partidazocope 🎮🇪🇸 pic.twitter.com/9EtpGIP3Qo

— B/R Football (@brfootball) August 2, 2022

Baca: EA FIFA Akan Mula Menggunakan Judul EA Sports FC Pada Tahun 2023

Dimaklumkan, dengan kerjasama ini, LaLiga akan melakukan penjenamaan baharu terhadap kesemua logo, grafik, tulisan dan elemen visual yang lain bersama EA Sports.

Bagaimanapun, tiada sebarang tempoh kerjasama serta jumlah penajaaan daripada syarikat terbabit didedahkan kepada umum oleh LaLiga dalam kenyataannya.

Sebagai rekod, Santander telah menjadi penaja bagi saingan LaLiga sejak tujuh musim lalu bermula saingan 2016/17 menggantikan sebuah syarikat kewangan, BBVA.


Messi & Rakan Sepasukan Pacu Argentina Julang Piala Dunia – Raih RM185 Juta

Pemenang Ballon d’Or sebanyak tujuh kali, Lionel bersama rakan sepasukannya berjaya memacu Argentina untuk menjulang trofi Piala Dunia FIFA 2022.

Kejayaan itu sekaligus menamatkan kemarau 36 tahun buat skuad berjulukan La Albiceleste menjulang trofi tersebut dimana kali terakhirnya dimenangi era Diego Maradona.

Kejuaraan itu dicetuskan menerusi kemenangan melalui sepakan penalti yang berkesudahan dengan keputusan 4-2.

ARGENTINA ARE WORLD CHAMPIONS!! 🇦🇷#FIFAWorldCup | #Qatar2022

— FIFA World Cup (@FIFAWorldCup) December 18, 2022

Semasa waktu permainan sebenar, Messi dan Angel di Maria muncul penyumbang awal kepada pendahuluan Argentina menerusi jaringan pada 25’ (sepakan penalti), 108′ dan 36’ masing-masing.

Perancis pula sempat mengikat kedudukan menjadi 3-3 menerusi jaringan hatrik daripada Kylian Mbappe pada 81′ (penalti), 82′ dan 118′ (penalti) masing-masing.

Kejuaraan ini juga membolehkan Argentina membawa pulang wang ganjaran bernilai $42 juta atau bersamaan sekitar RM185 juta.

Sementara itu, Perancis yang terpaksa akur tidak dapat mengulangi kejuaraan apada edisi lalu pula membawa pulang ganjaran bernilai $30 juta atau bersamaan lebih kurang RM139 juta.

Fetured Image: FIFA WORLD CUP


MFL Kongsikan Hampir 700,000 Tonton Aksi Terengganu Tumpaskan JDT – Tertinggi Setakat Ini

Perlawanan yang menyaksikan Terengganu menumpaskan juara bertahan, Johor Darul Ta’zim (JDT) 1-0 pada aksi kesepuluh Liga Super, merekodkan jumlah tontonan tertinggi setakat ini.

Makluman tersebut dikongsikan oleh penganjur, Malaysian Football League (MFL) menerusi satu kenyataan media yang dikeluarkan, hari ini.

Difahamkan, jumlah tontonan siaran langsung itu diambil daripada kesemua platform yang menyiarkan perlawanan tersebut iaitu Sports Channel di unifi TV dan unifi PlayTV dan unifi Youtube.

“Siaran langsung perlawanan Johor Darul Ta’zim (JDT) menentang Terengganu FC pada 10 Mei 2021 mencatatkan jumlah tontonan paling tinggi setakat ini iaitu 698,341.” tulis kenyataan tersebut.

Sebagai rekod, perlawanan itu menyaksikan skuad Harimau Selatan tumpas buat pertama kali di Stadium Sultan Ibrahim hasil jaringan tunggal pemain muda, Hakimi Abdullah pada minit ke-57.

Sementara itu, MFL turut memaklumkan sejumlah 21 juta penonton menyaksikan perlawanan siaran langsung yang disiarkan menerusi tiga platform iaitu Sports Channel di unifi TV & unifi PlayTV, unifi YouTube dan saluran TV1 RTM (menerusi set top box unifi).

Liga Super musim 2021 masih memiliki tarikan tersendiri apabila sejumlah 21,814,979 penonton menyaksikan perlawanan siaran langsung yang disiarkan.Baca lanjut ⤵#LigaMalaysia2021

“Itulah angkanya iaitu 21,814,979 jumlah tontonan siaran langsung keseluruhan setakat ini di mana ia melibatkan 78 perlawanan yang menyaksikan jumlah jaringan terhasil sebanyak 202 gol.

“Apa yang menarik, kesemua video perlawanan Liga Super telah ditonton sebanyak 49,838,140 sehingga 30 Mei 2021 menerusi unifi YouTube.

“Statistik ini menunjukkan Liga Malaysia terutama Liga Super merupakan produk yang terbaik kepada rakan-rakan penaja kami untuk komersialkan produk mereka.

“Namun begitu saya optimis bahawa melalui teknologi sedia ada seperti siaran langsung melalui unifi TV, unifi YouTube dan RTM, sokongan terhadap liga tempatan tidak akan sesekali luntur kerana bola sepak adalah sukan nombor satu negara,” kata Ketua Pegawai Eksekutif (CEO) MFL, Dato’ Ab Ghani dalam kenyataan yang sama.

Untuk makluman, rekod tontonan siaran langsung ini hasil dikutip daripada aksi pertama Liga Super pada 5 Mac 2021 sehingga perlawanan ke-13 pada 9 Mei 2021 sebelum saingan Liga Malaysia berehat dan akan kembali bersambung pada 24 Julai 2021.


Antara Matteo, Sarri atau Allegri, Siapakah Yang Bimbing TRW Kelantan FC?

Adakah kita bakal menyaksikan jurulatih-jurulatih seperti Roberto di Matteo, Maurizio Sarri atau Massimiliano Allegri yang sedang ‘menganggur’ ketika ini membimbing pasukan TRW Kelantan FC?

Sudah pasti ianya jauh panggang dari api untuk menjadi realiti dengan mengambil kira tahap kredibiliti ketiga-tiga jurulatih kelahiran Itali  ini yang pernah mengendalikan kelab-kelab besar di eropah.

Bagaimanapun, satu perkembangan menarik dikhabarkan oleh pemilik pasukan, Norizam Tukiman bahawa seorang jurulatih dari negara tersebut sudah ‘sebelah kaki’ untuk menyertai skuad Kelantan FC.

Pemilik Kelantan FC Norizam Tukiman hampir pasti memilih Ketua Jurulatih dari Itali bagi memperkasakan pasukan itu dalam menghadapi saingan Liga-M musim depanKatanya ketika ini rundingan dengan calon ketua jurulatih itu sudah masuk ke fasa terakhir pic.twitter.com/muepNmzyVm

“Jurulatih itu dilihat selesa dengan tawaran yang diberikan oleh Kelantan FC serta bersedia untuk menerapkan corak permainan baharu.

“Saya juga sedang melengkapkan senarai penolong jurulatih untuk bersama dengan pengendali dari Itali itu nanti,” katanya ketika seperti dilaporkan oleh Bernama.

Setakat ini, jarang-jarang sekali jurulatih kelahiran Itali menjadi pilihan pihak pengurusan untuk mengemudi pasukan dalam saingan tempatan.

Sekiranya rundingan bersama jurulatih itu berjaya dimuktamadkan oleh Norizam, barangkali kita dapat melihat sistem taktikal bercorakkan catenaccio diterapkan ke dalam skuad Kelantan FC.

Selain daripada jawatan ketua jurulatih, Norizam turut mengintai beberapa individu untuk mengisi jawatan penolong-penolong jurulatih TRW Kelantan FC.


Arif, Endrick Alami Kecederaan Hamstring & Buku Lali

Dua pemain skuad kebangsaan, Arif Aiman dan Endrick dos Santos yang dilepaskan keluar dari kem latihan skuad kebangsaan sepertimana dimaklumkan oleh ketua jurulatih skuad kebangsaan, Kim Pan-gon dilaporkan mengalami kecederaan hamstring dan buku lali masing-masing.

Kecederaan yang dialami oleh kedua-dua pemain terbabit disahkan oleh Ketua Pegawai Eksekutif (CEO) Johor Darul Ta’zim (JDT) menerusi satu kenyataan media yang dikongsikan di pelbagai platform media sosial milik kelab berkenaan, pada hari ini.

“Arif pertama kali melaporkan kecederaan hamstringnya kepada doktor skuad kebangsaan sebelum perlawanan persahabatan menentang Turkmenistan minggu lepas manakala Endrick dikeluarkan selepas separuh masa pertama akibat kecederaan buku lali.” kata Alistair.

Dimaklumkan, doktor skuad kebangsaan telah mengesahkan pada hari semalam kedua-dua pemain ini tidak dapat diturunkan untuk perlawanan menentang Hong Kong (malam esok).

Justeru, skuad berjulukan Harimau Selatan memohon Arif dan Endrick dilepaskan kepada mereka agar dapat memantau mereka dengan lebih baik dan merawat mereka untuk kembali ke tahap kecergasan penuh untuk tempoh yang lebih lama.

Pada masa yang sama, kem latihan skuad kebangsaan juga akan tamat pada hari esok.

“Tidak ada gunanya kedua-dua mereka kekal di kem kebangsaan apabila mereka sudah pasti tidak dapat beraksi dalam perlawanan pasukan kebangsaan seterusnya disebabkan kecederaan.”

“JDT ingin mengucapkan terima kasih kepada pasukan kebangsaan kerana bersetuju bahawa ia adalah yang terbaik untuk Arif dan Endrick meneruskan rawatan mereka dengan kami agar lebih bersedia untuk perlawanan-perlawanan kelab dan skuad kebangsaan yang akan datang.” tambahnya lagi.


Pahang vs JDT Disiarkan Secara Langsung di Youtube – TM Umum ‘Free Viewing Campaign’

Telekom Malaysia (TM) mengumumkan kesemua siaran langsung membabitkan pertandingan CIMB Liga Super 2020 akan ditayangkan secara percuma di saluran Youtube.

Pengumuman tersebut dibuat oleh TM selaku pemegang hak penyiaran Liga Malaysia untuk meraikan kembalinya saingan bola sepak tanah air setelah ditunda sejak mac lalu ekoran daripada pandemik Covid-19.

Kesemua perlawanan bagi saingan CIMB Liga Super 2020 akan disiarkan secara langsung bermula dari 28 ogos sehingga 10 oktober 2020.

Untuk menonton di Youtube, anda hanya perlu melakukan carian akaun ‘unifi’ dan anda sedia menonton mana-mana perlawanan yang disiarkan langsung.

Perlawanan paling panas minggu ini pastinya pertemuan di antara tuan rumah, Pahang menentang juara bertahan, Johor Darul Ta’zim (JDT) di Stadium Darul Makmur, Kuantan, pada hari jumaat ini.

Selain daripada saluran Youtube, para peminat bola sepak tempatan juga boleh menonton kesemua perlawanan CIMB Liga Super 2020 melalui unifi TV dan aplikasi unifi PlayTV.

Buat para peminat yang telah melanggan Pas Bermusim Liga Malaysia, tempoh langganan anda dilanjutkan sehingga 31 julai 2021. Manakala untuk yang telah melanggan Team Malaysia VVIP Pass, langganan anda dilanjutkan sehingga penghujung tahun 2021.

Untuk maklumat lanjut, anda boleh rujuk FAQ di sini.


ACL 2021: Kesabaran Kunci Kejayaan Tumpaskan JDT, kata jurulatih Nagoya

Ketua jurulatih Nagoya Grampus, Massimo Ficcadenti percaya faktor kesabaran menjadi kunci kejayaan pasukannya menumpaskan Johor Darul Ta’zim (JDT) dalam perlawanan pertama peringkat Kumpulan G, saingan Liga Juara-Juara AFC (ACL), semalam.

Pasukan yang menduduki tangga ke-2 Liga Jepun itu berhasil mencatatkan kemenangan tipis 1-0 ke atas skuad Harimau Selatan menerusi jaringan tunggal oleh Hiroyuki Abe pada minit ke-60.

🇲🇾 @OfficialJohor were hardly outclassed but ultimately fell to defeat at the hands of 🇯🇵 @nge_official in their @TheAFCCL Group G opener…But should they have earned a draw after a late 92nd-minute equaliser was disallowed in controversial fashion? #ACL2021 pic.twitter.com/zAL99YC5uQ

“Sebelum perlawanan saya memberitahu kepada para pemain mereka perlu bersabar dan sekiranya mereka hilang sabar, perlawanan akan berakhir dengan kekalahan,

“Walaupun separuh masa pertama berakhir tanpa jaringan saya tetap mengingatkan mereka untuk bersabar dan mereka kekal tenang.

“Jadi kami telah bersedia secara mental dan fizikal dan mampu memenangi perlawanan ini.

“Inilah interpretasi terhadap apa yang diperkatakan oleh saya kepada para pemain dan mereka memahaminya dengan jelas. Inilah kunci kejayaan.” katanya seperti dipetik daripada laman AFC.

FT | 🇲🇾 @OfficialJohor 0-1 @nge_official 🇯🇵Nagoya get their #ACL2021 campaign off to a winning start thanks to Hiroyuki Abe’s 60th minute strike!#ACL2021 | #JDTvNGE pic.twitter.com/Sp8YGQ67Ju

Menurutnya, kedua-dua pasukan baik Nagoya mahupun JDT mempamerkan permainan yang baik secara taktikal dan menyerang titik kelemahan masing-masing sepanjang perlawanan.

Pada masa yang sama, jurulatih kelahiran Itali ini turut mengakui anak-anak buahnya menghadapi kesukaran beraksi selama 90 minit dalam keadaan cuaca lembap di Stadium Rajamangala, Bangkok.

Kemenangan pada perlawanan pertama memberikan menempatkan mereka di tangga kedua dalam Kumpulan G, di bawah Pohang Steelers dengan hanya catatan perbezaan gol sahaja yang memisahkan mereka.